## Opći uvjeti za opskrbu toplinskom energijom

### NN 129/2006 (28.11.2006.), Opći uvjeti za opskrbu toplinskom energijom

# VLADA REPUBLIKE HRVATSKE

**2854**

Na temelju članka 29. Zakona o energiji (»Narodne novine«, br. 68/2001 i
177/2004), Vlada Republike Hrvatske je na sjednici održanoj 23. studenoga 2006.
godine donijela

## OPĆE UVJETE

### ZA OPSKRBU TOPLINSKOM ENERGIJOM

I. OPĆE ODREDBE

Članak 1.

Ovim Općim uvjetima za opskrbu toplinskom energijom (u daljnjem tekstu: Opći
uvjeti) uređuje se:
– postupak izdavanja prethodne termoenergetske suglasnosti i stvaranja uvjeta za
priključenje na distribucijsku mrežu,
– postupak izdavanja termoenergetske suglasnosti,
– uvjeti za priključenje, isporuku i opskrbu toplinskom energijom i korištenje
distribucijske mreže,
– praćenje sigurnosti opskrbe i kvalitete,
– međusobni ugovorni odnosi između distributera toplinske energije i korisnika
mreže
– obveze i odgovornosti distributera toplinske energije i korisnika mreže
– uvjeti mjerenja, obračuna i naplate isporučene toplinske energije,
– uvjeti za primjenu postupaka ograničenja ili obustave isporuke toplinske
energije,
– postupci utvrđivanja i obračuna neovlaštene potrošnje toplinske energije.

II. DEFINICIJE OSNOVNIH IZRAZA

Članak 2.

Izrazi koji se koriste u ovim Općim uvjetima imaju značenja utvrđena Zakonom o
energiji (»Narodne novine«, br. 68/2001 i 177/2004), Zakonom o proizvodnji,
distribuciji i opskrbi toplinskom energijom (»Narodne novine«, broj 42/2005) i
ovim Općim uvjetima:
1. distribucijska mreža – dio energetskog objekta za distribuciju toplinske
energije koji se sastoji od skupa povezanih mreža za isporuku toplinske
energije,
2. distributer toplinske energije – energetski subjekt koji obavlja energetsku
djelatnost distribucije toplinske energije,
3. isporuka toplinske energije – dovod i regulacija toplinske energije do
mjernog mjesta kupca,
4. korisnik distribucijske mreže (u daljnjem tekstu: korisnik mreže) – svaka
fizička ili pravna osobe koja isporučuje toplinsku energiju u distribucijsku
mrežu (proizvođač) ili iz nje preuzima toplinsku energiju (kupac toplinske
energije) ili koja koristi distribucijsku mrežu za prodaju toplinske energije
(opskrbljivač toplinskom energijom),
5. kupac toplinske energije (u daljnjem tekstu: kupac) – pravna ili fizička
osoba koja kupuje toplinsku energiju,
6. kvaliteta toplinske energije – temperatura potrošne tople vode, temperatura
prostorije kupca i/ili ugovorena kvaliteta za posebne tehnološke procese,
7. kvaliteta isporuke toplinskom energijom – kvaliteta toplinske energije,
pouzdanost isporuke toplinske energije i kvaliteta usluga kupcima ili
proizvođačima toplinske energije,
8. kvaliteta usluga – način pružanja usluga očitanja, obračuna i naplate,
propisanih ovim Općim uvjetima,
9. mjerilo toplinske energije – uređaj kojim se registrira količina isporučene
toplinske energije na obračunskom mjernom mjestu, sukladno propisima u području
zakonskog mjeriteljstva i tehničkim pravilima distributera toplinske energije, a
koje može biti zasebno mjerilo toplinske energije (koje registrira količinu
isporučene toplinske energije za jednog kupca) ili zajedničko mjerilo toplinske
energije (koje registrira količinu isporučene toplinske energije za dva ili više
kupaca spojenih na zajedničku instalaciju centralnog grijanja),
10. mjerni ormar – ormar sa zasebnim mjerilom toplinske energije i ostalom
opremom obračunskog mjernog mjesta,
11. mjesto priključenja na distribucijsku mrežu – mjesto u distribucijskoj mreži
na kojem se priključak spaja na distribucijsku mrežu,
12. mjesto preuzimanja ili mjesto predaje toplinske energije – mjesto na kojem
se toplinska energija preuzima/predaje te na kojem prestaje odgovornost jednog
energetskog subjekta i prelazi na drugi energetski subjekt ili na kupca,
13. obračunsko mjerno mjesto – mjesto na kojem se pomoću mjerila obavlja
mjerenje isporučene toplinske energije radi obračuna,
14. obračunsko razdoblje – razdoblje na koje se odnosi obračun stvarno
preuzete/predane toplinske energije između dva očitanja,
15. opskrbljivač toplinskom energijom – energetski subjekt koji obavlja
energetsku djelatnost opskrbe toplinskom energijom, te kupuje toplinsku energiju
od proizvođača toplinske energije i prodaje je kupcima,
16. posebna zona – uže područje unutar važećeg prostornog plana (primjerice:
poduzetnička, stambena, sportska, turistička ili druga posebna zona),
17. povlašteni kupac toplinske energije (u daljnjem tekstu: povlašteni kupac) –
kupac koji može slobodno izabrati opskrbljivača toplinskom energijom ili
proizvođača toplinske energije,
18. povratni utjecaj na distribucijsku mrežu – pogonsko stanje/događaj pri kojem
pogonski događaji u termoenergetskim objektima i instalacijama proizvođača
toplinske energije uzrokuju smetnje u distribucijskoj mreži,
19. prekid isporuke – stanje pri kojem na obračunskom mjernom mjestu nema
zabilježene isporuke toplinske energije u trajanju duljem od 180 minuta,
20. priključak – sklop distribucijskih mreža i objekata, uključivo mjerne ormare
i obračunsko mjerilo toplinske energije, kojim se građevina proizvođača
toplinske energije ili kupca priključuje na distribucijsku mrežu,
21. priključna snaga – najveća dopuštena vrijednost snage predaje ili
preuzimanja odobrena proizvođaču toplinske energije ili kupcu termoenergetskom
suglasnošću,
22. proizvođač toplinske energije (u daljnjem tekstu: proizvođač) – energetski
subjekt koji obavlja energetsku djelatnost proizvodnje toplinske energije,
23. smetnja – događaj ili pojava koja može uzrokovati odstupanja kvalitete
toplinske energije
24. tarifni kupac toplinske energije (u daljnjem tekstu: tarifni kupac) – kupac
za kojega se toplinska energija dobavlja na regulirani način i po reguliranoj
cijeni,
25. termoenergetska suglasnost – isprava kojom distributer toplinske energije
utvrđuje tehničke uvjete priključenja i korištenja distribucijske mreže,
26. termoenergetski objekti i instalacije – toplovodi, vrelovodi, parovodi,
toplinske stanice, pumpne stanice, kao građevina ili dio građevine,
27. toplinska stanica – dio energetskog objekta za distribuciju toplinske
energije koji služi za transformaciju, regulaciju i/ili cirkulaciju medija za
prijenos toplinske energije, uključivo obračunsko mjerno mjesto, smještena u
građevini kupca ili proizvođača,
28. unutrašnje instalacije – instalacije centralnog grijanja i potrošne tople
vode od obračunskog mjernog mjesta do uključivo ogrjevnih tijela,
29. viša sila – svi događaji i okolnosti koji su temeljem Zakona o energiji
određeni višom silom,
30. vlastiti izvor toplinske energije – izvor toplinske energije kojim kupac u
potpunosti ili djelomično zadovoljava svoje potrebe za toplinskom energijom,
31. vršno opterećenje – najveća snaga u obračunskom mjernom intervalu koja se u
određenom razdoblju kupcu predaje iz distribucijske mreže ili preuzima od
proizvođača u distribucijsku mrežu,
32. zajednička potrošnja – potrošnja toplinske energije registrirana na mjerilu
toplinske energije koju istodobno koristi više kupaca.

III. IZDAVANJE TERMOENERGETSKE SUGLASNOSTI I UVJETI PRIKLJUČENJA NA
DISTRIBUCIJSKU MREŽU

Članak 3.

(1) Prethodna termoenergetska suglasnost izdaje se radi utvrđivanja sagledavanja
mogućnosti priključenja, određivanja tehničkih, ekonomskih i ostalih uvjeta
priključenja građevine na distribucijsku mrežu i izgradnje građevine te uvjeta
korištenja distribucijske mreže.
(2) U slučaju da građevina ima više obračunskih mjernih mjesta, investitoru
građevine izdaje se prethodna termoenergetska suglasnost s pojedinačno navedenim
obračunskim mjernim mjestima.
(3) Prethodnu termoenergetsku suglasnost izdaje distributer toplinske energije.
(4) Prethodna termoenergetska suglasnost izdaje se u postupku ishođenja
lokacijske dozvole na traženje tijela nadležnog za izdavanje te dozvole, a
dostavlja se i podnositelju zahtjeva za izdavanje lokacijske dozvole.
(5) U slučaju kada se ne izdaje lokacijska dozvola, prethodna termoenergetska
suglasnost izdaje se na zahtjev kupca ili proizvođača, a prije izrade glavnog
projekta građevine.
(6) Prethodna termoenergetska suglasnost izdaje se i na zahtjev postojećeg kupca
ili proizvođača u slučaju:
– promjene priključne snage,
– promjena na priključku,
– promjene kategorije potrošnje,
– promjene mjerne opreme,
– spajanja više obračunskih mjernih mjesta u jedno na istoj lokaciji,
– dijeljenja jednog obračunskog mjernog mjesta na veći broj na istoj lokaciji i
– priključenja novih ili povećanja snage postojećih vlastitih izvora toplinske
energije.
(7) Distributer toplinske energije u slučaju promjene koja nije navedena u
stavku 6. ovog članka, odlučuje o novoj prethodnoj termoenergetskoj suglasnosti
imajući u vidu vrstu promjene, njen utjecaj na karakteristike potrošnje
toplinske energije te povratne utjecaje na distribucijsku mrežu koje promjena
uzrokuje, o čemu je dužan pisanim putem izvijestiti proizvođača.
(8) Na temelju prethodne termoenergetske suglasnosti ne može se priključiti
građevina niti povećati priključna snaga.

Članak 4.

(1) Termoenergetska suglasnost izdaje se za svako obračunsko mjerno mjesto
vlasniku građevine, odnosno pravnoj ili fizičkoj osobi koja ima neko drugo
stvarno pravo na građevini.
(2) U slučaju da građevina ima više obračunskih mjernih mjesta, kod
priključivanja pojedinih obračunskih mjernih mjesta svakom se vlasniku izdaje
termoenergetska suglasnost za pripadajući dio građevine.
(3) Na jednom obračunskom mjernom mjestu može biti priključen samo jedan kupac,
kao vlasnik građevine ili dijela građevine, osim u slučajevima zajedničke
potrošnje u stambenim i/ili poslovnim zgradama.
(4) Troškove izdavanja termoenergetske suglasnosti plaća podnositelj zahtjeva.

Članak 5.

(1) Naknadu za priključenje na distribucijsku mrežu i za povećanje priključne
snage (u daljnjem tekstu: naknada za priključenje) plaća podnositelj zahtjeva.
(2) Investitor priključka je distributer toplinske energije.
(3) Priključak se izvodi u skladu s prethodnom termoenergetskom suglasnošću,
ugovorom o priključenju, tehničkim uvjetima za priključenje koje utvrđuje
distributer toplinske energije i tehničkim propisima i normama.
(4) Priključenjem građevine kupca ili proizvođača na distribucijsku mrežu
priključak postaje sastavni dio distribucijske mreže.
(5) Priključak je dužan održavati o svom trošku distributer toplinske energije.

Članak 6.

(1) Temeljem prethodne termoenergetske suglasnosti zaključuje se ugovor o
priključenju.
(2) Distributer toplinske energije dužan je svakog proizvođača i kupca prije
zaključenja ugovora o priključenju upoznati s njegovim pravima i dužnostima koje
se odnose na priključenje građevine iz odredaba ovih Općih uvjeta.

Članak 7.

(1) Idejno rješenje za izdavanje lokacijske dozvole za građevinu koju je
potrebno priključiti na distribucijsku mrežu sadrži sljedeće podatke potrebne za
izdavanje prethodne termoenergetske suglasnosti:
– priključnu snagu,
– kategoriju potrošnje,
– rok priključenja,
– nazivnu snagu i tehničke karakteristike trošila, odnosno objek­ta za
proizvodnju toplinske energije,
– način korištenja snage i energije,
– predvidivu godišnju potrošnju, odnosno proizvodnju toplinske energije,
– druge podatke (primjerice: tehničke podatke o vlastitom izvoru toplinske
energije, podatke o postojećem obračunskom mjernom mjestu i dr.).
(2) U slučaju kada se ne izdaje lokacijska dozvola, u postupku izdavanja
prethodne termoenergetske suglasnosti, kupac ili proizvođač dužan je
distributeru toplinske energije dostaviti sljedeće podatke i dokumente:
– podatke o investitoru/vlasniku građevine,
– naziv, vrstu, adresu i broj katastarske čestice građevine koja se priključuje
na distribucijsku mrežu,
– priključnu snagu,
– kategoriju potrošnje,
– rok priključenja,
– nazivnu snagu i tehničke karakteristike trošila, odnosno objekta za
proizvodnju toplinske energije,
– način korištenja snage i energije,
– predvidivu godišnju potrošnju, odnosno proizvodnju toplinske energije,
– druge podatke (primjerice: tehničke podatke o vlastitom izvoru toplinske
energije, podatke o postojećem obračunskom mjernom mjestu i dr.),
– izvadak iz katastarskog plana s ucrtanom građevinom i
– opis i idejno rješenje zahvata u prostoru ili idejni projekt zahvata u
prostoru.
(3) Uz zahtjev za izdavanje termoenergetske suglasnosti i za priključenje, kupac
ili proizvođač dužan je distributeru toplinske energije dostaviti sljedeće
podatke i dokumente:
– podatke o vlasniku građevine,
– adresu građevine,
– broj prethodne termoenergetske suglasnosti i datum izdavanja,
– broj ugovora o priključenju i datum zaključenja,
– kategoriju potrošnje,
– građevinsku dozvolu ili drugi odgovarajući akt na temelju kojega se može
graditi građevina,
– dio glavnog ili izvedbenog projekta koji se odnosi na termoenergetske objekte
i instalacije kupca ili proizvođača,
– potvrdu izvođača da su termoenergetski objekti i instalacije kupca ili
proizvođača izvedeni i ispitani u skladu s prethodnom termoenergetskom
suglasnošću, projektnom dokumentacijom te prema tehničkim propisima i uvjetima,
s izričitom izjavom izvođača da se isti mogu priključiti na distribucijsku mrežu
te propisane dokaze kvalitete i
– dokaz o uplati troškova za izdavanje termoenergetske suglasnosti.
(4) Postojeći kupci i proizvođači uz zahtjev za izdavanje termoenergetske
suglasnosti iz stavka 3. ovog članka nisu dužni priložiti građevinsku dozvolu
ili drugi odgovarajući akt na temelju kojega se može graditi građevina, osim u
slučaju iz članka 3. stavka 6. ovih Općih uvjeta kada je za promjenu na
građevini potrebno ishoditi građevinsku dozvolu ili drugi odgovarajući akt na
temelju kojega se može graditi građevina (primjerice: rekonstrukcija građevine i
dr.).

Članak 8.

(1) Ukoliko zahtjev za izdavanje prethodne termoenergetske suglasnosti ne sadrži
podatke iz članka 7. stavaka 1. i 2. ovih Općih uvjeta, distributer toplinske
energije dužan je pisanim putem u roku od osam dana od dana zaprimanja zahtjeva
zatražiti od podnositelja zahtjeva dopunu.
(2) Distributer toplinske energije dužan je izdati prethodnu termoenergetsku
suglasnost iz članka 7. stavka 2. ovih Općih uvjeta u roku od 30 dana od uredno
podnesenog zahtjeva.
(3) Distributer toplinske energije može rješenjem odbiti zahtjev za izdavanje
prethodne termoenergetske suglasnosti u slučaju ograničenih tehničkih ili
pogonskih mogućnosti u distribucijskoj mreži.
(4) U slučaju odbijanja zahtjeva za izdavanje prethodne termoenergetske
suglasnosti, distributer toplinske energije dužan je obrazložiti razloge
odbijanja.
(5) Kupac ili proizvođač dužan je podnijeti zahtjev za izdavanje termoenergetske
suglasnosti i za priključenje najmanje 10 dana prije isteka ugovorenog roka
priključenja.

Članak 9.

(1) Prethodna termoenergetska suglasnost važi dvije godine od dana izdavanja.
(2) Prethodna termoenergetska suglasnost prestaje važiti istekom roka od dvije
godine od dana izdavanja, ako se u tom vremenu ne zaključi ugovor o
priključenju, ne izvrše obveze iz ugovora o priključenju i ne podnese zahtjev za
izdavanje termoenergetske suglasnosti i za priključenje.
(3) Na zahtjev za produženje roka važenja suglasnosti koji je podnesen prije
isteka roka važenja, rok važenja prethodne termoenergetske suglasnosti može se
produžiti za još dvije godine.
(4) Prethodna termoenergetska suglasnost iz stavka 3. ovog članka prestaje
važiti u roku od četiri godine od dana izdavanja.
(5) Termoenergetska suglasnost prestaje važiti danom raskida ugovora o
korištenju distribucijske mreže.
(6) Termoenergetska suglasnost prestaje važiti kada je priključak kupca ili
proizvođača isključen s distribucijske mreže duže od tri godine.
(7) Distributer toplinske energije dužan je u termoenergetskoj suglasnosti
upozoriti kupca ili proizvođača na sve okolnosti koje dovode do prestanka
važenja termoenergetske suglasnosti.

Članak 10.

Distributer toplinske energije dužan je čuvati termoenergetsku suglasnost sve do
trajne demontaže priključka i isknjiženja priključka iz poslovnih knjiga.

Članak 11.

(1) Podnositelj zahtjeva za izdavanje lokacijske dozvole iz članka 3. stavka 4.
ovih Općih uvjeta i podnositelj zahtjeva za izdavanje prethodne termoenergetske
suglasnosti iz članka 3. stavaka 5. i 6. ovih Općih uvjeta u slučaju odbijanja
zahtjeva za izdavanje prethodne termoenergetske suglasnosti i podnositelj
zahtjeva koji je nezadovoljan uvjetima iz izdane prethodne termoenergetske
suglasnosti ima pravo žalbe Hrvatskoj energetskoj regulatornoj agenciji (u
daljnjem tekstu: Agencija).
(2) Žalba iz stavka 1. ovog članka podnosi se u roku od 15 dana od dana primitka
rješenja o odbijanju zahtjeva za izdavanje prethodne termoenergetske
suglasnosti, odnosno od dana primitka prethodne termoenergetske suglasnosti.
(3) Odluka Agencije je konačna.

Članak 12.

(1) Prethodna termoenergetska suglasnost sadrži:
– podatke o investitoru/vlasniku građevine,
– naziv, vrstu, adresu i broj katastarske čestice građevine koja se priključuje
na distribucijsku mrežu,
– mjesto priključenja građevine na distribucijsku mrežu,
– priključnu snagu,
– vrstu i način izrade priključka,
– kategoriju potrošnje,
– tehničke uvjete obračunskog mjernog mjesta,
– rok priključenja,
– ekonomske uvjete za priključenje građevine na distribucijsku mrežu,
– uvjete značajne za položaj građevine u odnosu na položaj postojećih i važećim
prostornim planom predviđenih termoenergetskih objekata,
– uvjete korištenja distribucijske mreže,
– druge podatke (na primjer: tehničke podatke o vlastitom izvoru toplinske
energije, podatke o postojećem obračunskom mjernom mjestu i sl.)
– rok važenja prethodne termoenergetske suglasnosti,
– uvjete prestanka važenja i
– uputu o pravu na žalbu.
(2) Termoenergetska suglasnost sadrži:
– podatke o vlasniku građevine,
– naziv, vrstu, adresu i broj katastarske čestice građevine,
– broj građevinske dozvole i datum izdavanja,
– priključnu snagu,
– kategoriju potrošnje,
– mjesto priključenja građevine na distribucijsku mrežu,
– vrstu i način izvedbe priključka,
– tehničke podatke obračunskog mjernog mjesta,
– način korištenja snage i energije,
– uvjete korištenja distribucijske mreže,
– druge podatke (na primjer: tehničke podatke o vlastitom izvoru toplinske
energije, podatke o postojećem obračunskom mjernom mjestu i sl.)
– uvjete prestanka važenja i
– uputu o pravu na prigovor.
(3) Prethodna termoenergetska suglasnost odnosno termoenergetska suglasnost može
sadržavati i:
– tehničke uvjete na lokaciji građevine,
– parametre distribucijske mreže na koju se građevina priključuje,
– opremu koju je potrebno ugraditi ili obnoviti za potrebe izved­be priključka,
– moguća odstupanja parametara kvalitete ogrjevnog medija veća od propisanih,
– dopušteno povratno djelovanje na distribucijsku mrežu,
– sustav tehničke zaštite u distribucijskoj mreži i u građevini kupca ili
proizvođača,
– vrstu, tip, razred točnosti, mjerni opseg, mjesto i način ugradnje mjerne
opreme,
– vrstu i podešenje uređaja zaštite,
– pogonske i mjerne podatke te način njihove razmjene,
– način upravljanja potrošnjom,
– tehničke uvjete koji se odnose na vlastite izvore toplinske energije,
– predvidivo vrijeme priključenja,
– očekivanu godišnju dinamiku potrošnje, odnosno proizvod­nje toplinske
energije,
– obvezu zaključivanja ugovora o vođenju pogona kupca ili proizvođača,
– program obveznih ispitivanja termoenergetskih objekata i instalacija kupca ili
proizvođača prije priključenja.

Članak 13.

Priključnu snagu u prethodnoj termoenergetskoj suglasnosti ili termoenergetskoj
suglasnosti odobrava distributer toplinske energije temeljem zahtjeva kupca ili
proizvođača i tehničkih, odnosno pogonskih uvjeta u distribucijskoj mreži, a
korištenje se uvjetuje ugradnjom mjerila toplinske energije.

Članak 14.

Odobrena priključna snaga važi samo za obračunsko mjerno mjesto definirano u
pripadajućoj termoenergetskoj suglasnosti i neprenosiva je na drugu lokaciju.

Članak 15.

(1) Proizvođač ili kupac koji se namjerava priključiti na distribucijsku mrežu
dužan je distributeru toplinske energije omogućiti pristup na dio nekretnine u
svojemu vlasništvu radi nesmetane izgradnje i održavanja priključka.
(2) Distributer toplinske energije dužan je:
– izraditi i ishoditi potrebnu dokumentaciju za priključenje,
– ostvariti tehničke uvjete u distribucijskoj mreži,
– izgraditi priključak,
– opremiti mjerno mjesto kupca,
– provesti potrebna ispitivanja,
– izvršiti priključenje,
– održavati priključak o svome trošku,
– po potrebi zamijeniti priključak o svome trošku, osim u slučaju kada zamjenu
zahtijeva ili uzrokuje proizvođač ili kupac.

Članak 16.

(1) Za priključenje kupaca posebne zone na distribucijsku mrežu, organizator
posebne zone dužan je distributeru toplinske energije podnijeti zahtjev za
sagledavanje tehničkih uvjeta priključenja posebne zone na distribucijsku mrežu
i uređenja međusobnih odnosa.
(2) Uz zahtjev iz stavka 1. ovog članka prilaže se:
– isprava kojom se dokazuje status organizatora posebne zone,
– izvadak iz katastarskog plana s ucrtanom granicom posebne zone,
– dokaz o vlasništvu ili nekom drugom stvarnom pravu na zemljištu u posebnoj
zoni,
– dokument prostornog uređenja iz kojega je razvidna namjena i oblikovanost
građevinskog područja posebne zone i dijelova u posebnoj zoni, pri čemu je
najniža razina dokumenta prostorni plan uređenja općine ili grada usklađen s
planom županije,
– idejno rješenje posebne zone s tehničko-tehnološkim značajkama i
– okvirni podaci o potrebama za toplinskom energijom i snagom.
(3) Radi sagledavanja tehničkih uvjeta priključenja na distribucijsku mrežu,
potrebe projektiranja distribucijske mreže i priključaka u posebnoj zoni,
izrađuje se idejno rješenje napajanja posebne zone toplinskom energijom, a na
temelju usuglašenog idejnog rješenja napajanja posebne zone toplinskom
energijom, distributer toplinske energije izdaje organizatoru posebne zone
prethodnu termoenergetsku suglasnost.
(4) Temeljem izdane prethodne termoenergetske suglasnosti, distributer toplinske
energije i organizator posebne zone zaključuju ugovor o uređenju međusobnih
odnosa kojim se utvrđuju:
– uvjeti i dinamika financiranja pripreme izgradnje termooenergetskih objekata
za stvaranje tehničkih uvjeta u distribucijskoj mreži, distribucijskoj mreži u
posebnoj zoni i priključaka kupaca, do uključivo građevinske dozvole,
– uvjeti, dinamika i opseg financiranja izgradnje termoenergetskih objekata za
stvaranje tehničkih uvjeta u distribucijskoj mreži, distribucijskoj mreži u
posebnoj zoni i priključaka kupaca,
– pravila u slučaju promjene pojedinačne priključne snage budućih kupaca u
posebnoj zoni,
– prijenos prava i obveza na kupce i
– ostali međusobni odnosi.
(5) U prethodnoj termoenergetskoj suglasnosti iz stavka 4. ovog članka posebno
se navodi:
– ukupna snaga potrebna za priključenje kupaca u posebnoj zoni, kao zbroj svih
pojedinačnih priključnih snaga i
– popis svih pojedinačnih priključaka i obračunskih mjernih mjesta budućih
kupaca u posebnoj zoni, s priključnom snagom.
(6) Temeljem ugovora o uređenju međusobnih odnosa, prethodne termoenergetske
suglasnosti i građevinske dozvole za termoenergetske objekte iz ugovorenog
opsega izgradnje termoenergetskih objekata za stvaranje tehničkih uvjeta u
distribucijskoj mreži, distribucijskoj mreži u posebnoj zoni i priključaka
kupaca, distributer toplinske energije i organizator posebne zone zaključuju
ugovor o financiranju izgradnje tih objekata.
(7) Temeljem ugovora o uređenju međusobnih odnosa i prethodne termoenergetske
suglasnosti, distributer toplinske energije i svaki pojedinačni kupac u posebnoj
zoni zaključuju ugovor o priključenju.
(8) Na temelju prethodne termoenergetske suglasnosti za posebnu zonu,
distributer toplinske energije izdaje svakom pojedinačnom kupcu u posebnoj zoni
termoenergetsku suglasnost.

Članak 17.

(1) Ako je kupac ili proizvođač u obračunskom razdoblju koristio snagu veću od
priključne snage, distributer toplinske energije dužan je u pisanom obliku
pozvati kupca ili proizvođača da svede korištenje snage u granice priključne
snage ili da podnese zahtjev za izdavanje prethodne termoenergetske suglasnosti.
(2) Ako kupac ili proizvođač ni nakon pisane obavijesti ne svede korištenje
snage u granice priključne snage, ili ne podnese zahtjev za izdavanje prethodne
termoenergetske suglasnosti, distributer toplinske energije dužan je ograničiti
preuzimanje snage na bilo koji tehnički mogući način, a kao krajnju mjeru
primijeniti mjeru obustave isporuke toplinske energije, te o tome obavijestiti
opskrbljivača toplinskom energijom.

Članak 18.

(1) Kupac ili proizvođač dužan je u pisanom obliku obavijestiti distributera
toplinske energije o svim promjenama na njegovim termoenergetskim objektima i
instalacijama koje mogu imati utjecaja na udovoljavanje uvjetima iz
termoenergetske suglasnosti.
(2) Distributer toplinske energije u slučaju iz stavka 1. ovog članka odlučuje
da li će izdati prethodnu termoenergetsku suglasnost, odnosno propisati dodatne
tehničke i/ili pogonske uvjete.

Članak 19.

Distributer toplinske energije i kupac mogu za termoenergetske objekte kupca
zaključiti ugovor o vođenju pogona kupca, sukladno uvjetima iz termoenergetske
suglasnosti i ugovora o korištenju distribucijske mreže.

Članak 20.

Kupac može priključiti vlastite izvore toplinske energije na svoje
termoenergetske objekte i instalacije priključene na distribucijsku mrežu uz
uvjete određene u prethodnoj termoenergetskoj suglasnosti.

Članak 21.

(1) Distributer toplinske energije dužan je svakog proizvođača i kupca prije
zaključenja ugovora o korištenju distribucijske mreže upoznati s njegovim
pravima i dužnostima iz odredaba ovih Općih uvjeta koje se odnose na korištenje
distribucijske mreže.
(2) Opskrbljivač toplinskom energijom dužan je svakog kupca prije zaključenja
ugovora o opskrbi upoznati s njegovim pravima i dužnostima iz odredaba ovih
Općih uvjeta koje se odnose na opskrbu toplinskom energijom.

Članak 22.

(1) Distributer toplinske energije dužan je temeljem termo­energetske
suglasnosti, te zaključenih ugovora o opskrbi i ugovora o korištenju
distribucijske mreže, priključiti građevinu na distribucijsku mrežu.
(2) Distributer toplinske energije dužan je privremeno priključiti građevinu
kupca ili proizvođača na distribucijsku mrežu za potrebe ispitivanja ili probnog
pogona termoenergetskih objekata i instalacija, a temeljem pisanog zahtjeva
investitora za privremeno priključenje ili probni pogon građevine kupca ili
proizvođača i pisane izjave izvođača o preuzimanju odgovornosti tijekom
privremenog priključenja ili probnog pogona.
(3) Probni pogon iz stavka 2. ovog članka traje 15 dana i može se produžiti još
jednom do 30 dana, a provodi se temeljem zaključenog ugovora o opskrbi kojim se
uređuje opskrba toplinskom energijom za vrijeme probnog pogona.
(4) Distributer toplinske energije dužan je pisanim putem u roku od tri dana od
dana priključenja izvijestiti opskrbljivača toplinskom energijom o priključenju
građevine iz stavka 1. ovog članka na distribucijsku mrežu.

Članak 23.

(1) Odredbe članaka 3. do 22. ovih Općih uvjeta koje se odnose na priključenje
primjenjuju se i kod promjena na priključku.
(2) Ako je promjena na priključku potrebna zbog radova na rekonstrukciji
distribucijske mreže, troškove promjena na priključku snosi distributer
toplinske energije.
(3) Stvarne troškove premještanja dijelova distribucijske mreže, odnosno
priključka snosi podnositelj zahtjeva, a uvjete premještanja određuje i radove
izvodi distributer toplinske energije.

Članak 24.

(1) Kupac ili proizvođač koji zahtijeva promjene na priključku i obračunskom
mjernom mjestu i pri tome ne povećava priključnu snagu snosi troškove izvedbe
promjena:
– razdvajanja instalacija, s uspostavom većeg broja obračunskih mjernih mjesta,
– spajanja instalacija, s uspostavom manjeg broja obračunskih mjernih mjesta i
– bilo kojeg drugog zahtjeva (premještaj i slično).
(2) U slučaju istodobnog zahtjeva za povećanje priključne snage i za razdvajanje
ili spajanje instalacija iz stavka 1. ovog članka, kupac ili proizvođač je pored
naknade za priključenje dužan platiti i stvarne troškove uspostave većeg ili
manjeg broja obračunskih mjernih mjesta, a koji nisu posljedica njegova zahtjeva
za povećanje priključne snage.

IV. UVJETI ZA ISPORUKU TOPLINSKE ENERGIJE

Članak 25.

(1) Distributer toplinske energije dužan je osigurati toplinsku energiju za
zagrijavanje stanova i drugih posebnih dijelova zgrade u tijeku ogrjevne sezone.
(2) Distributer toplinske energije, koji pored isporuke toplinske energije pruža
i uslugu zagrijavanja potrošne tople vode, dužan je osigurati toplinsku energiju
za zagrijavanje potrošne tople vode tijekom cijele godine tako da se na uređaju
za zagrijavanje ili na izlazu iz spremnika potrošne tople vode postiže
temperatura potrošne tople vode 43C ± 3C.
(3) Distributer toplinske energije dužan je za posebne tehnološke procese
osigurati kvalitetu isporuke toplinske energije prema ugovorenim uvjetima.
(4) Ogrjevna sezona započinje razdobljem spremnosti za grijanje, tj. najranije
od 15. rujna, a traje najkasnije do 15. svibnja naredne godine.

Članak 26.

(1) Isporuka toplinske energije za grijanje započinje u ogrjevnoj sezoni na
temelju odluke distributera toplinske energije kada se za to ostvare vremenski
uvjeti.
(2) Isporuka toplinske energije za grijanje započinje u ogrjevnoj sezoni po
pozivu kupca kada to zatraži kupac na zasebnom mjerilu toplinske energije u
stambenoj ili poslovnoj građevini sa jednim obračunskim mjernim mjestom.
(3) Isporuka toplinske energije kupcima na zajedničkom mjerilu toplinske
energije započinje po pozivu kupca kada to u ogrjevnoj sezoni pisanim putem
zatraži ovlašteni predstavnik kupaca na zajedničkom mjerilu toplinske energije.
(4) Kupac ili ovlašteni predstavnik kupaca na zajedničkom mjerilu toplinske
energije dužan je u slučaju radova na unutrašnjim instalacijama dostaviti
distributeru toplinske energije prije početka isporuke toplinske energije pisanu
izjavu o ispravnosti i pogonskoj spremnosti svih unutrašnjih instalacija za
preuzimanje toplinske energije.

Članak 27.

(1) Distributer toplinske energije obavlja distribuciju toplinske energije u
dnevnom i noćnom režimu.
(2) Distributer toplinske energije dužan je osigurati količinu toplinske
energije kojom se u prostorijama kupca toplinske energije na zajedničkom mjerilu
toplinske energije u dnevnom režimu u razdoblju ogrjevne sezone postižu
projektirane temperature zraka prema propisima za toplinsku tehniku u
građevinarstvu.
(3) Dnevni režim iz stavka 2. ovog članka traje od 6,00 – 22,00 sata.
(4) Noćni režim traje od 22,00 – 6,00 sati i u tom režimu distributer toplinske
energije dužan je osigurati onu količinu toplinske energije kojom se u
prostorijama kupca na zajedničkom mjerilu toplinske energije postiže prosječna
temperatura od 15C ± 1C.
(5) Na pisani zahtjev ovlaštenog predstavnika kupaca na zajedničkom mjerilu
toplinske energije može se izmijeniti režim rada, kao i temperatura u režimu
rada.

Članak 28.

(1) Mjesto razgraničenja između distributera toplinske energije i kupca je
mjerilo toplinske energije.
(2) Mjesto razgraničenja između distributera toplinske energije i proizvođača je
mjerilo toplinske energije.

Članak 29.

(1) Unutrašnje instalacije dužan je održavati vlasnik stana ili drugog posebnog
dijela zgrade, odnosno kupac.
(2) Kupac je dužan distributeru toplinske energije omogućiti pristup unutrašnjim
instalacijama te ga pravodobno izvještavati o svim eventualnim smetnjama pri
preuzimanju isporučene toplinske energije.
(3) Kupac ne može bez pisane suglasnosti distributera toplinske energije
obavljati preinake na unutrašnjim instalacijama.

Članak 30.

(1) Tarifni kupac na zajedničkom mjerilu toplinske energije ne može se izdvojiti
iz toplinskog sustava bez suglasnosti svih tarifnih kupaca na zajedničkom
mjerilu toplinske energije, distributera toplinske energije i opskrbljivača
toplinskom energijom.
(2) Tarifni kupac iz stavka 1. ovog članka kojem je odobreno izdvajanje iz
toplinskog sustava dužan je plaćati sve troškove osim troškova energije i fiksne
mjesečne naknade.
(3) Tarifni kupac iz stavka 1. ovog članka kojem nije dana suglasnost
distributera toplinske energije i opskrbljivača toplinskom energijom za
izdvajanje iz toplinskog sustava može u roku od 15 dana od dana primitka odluke
o uskrati suglasnosti izjaviti žalbu Agenciji.
(4) Rješenje Agencije je konačno.

Članak 31.

(1) Ovlašteni predstavnik kupaca na zajedničkom mjerilu toplinske energije može
na temelju odluke suvlasnika stambene i/ili poslovne zgrade od distributera
toplinske energije zatražiti preraspodjelu količine isporučene toplinske
energije za pojedinog kupca (prazan stan, nedovoljna temperatura uslijed greške
na unutrašnjim instalacijama, proširenje stambenog ili poslovnog prostora i
slično).
(2) Distributer toplinske energije dužan je udovoljiti zahtjevu ovlaštenog
predstavnika iz stavka 1. ovog članka ukoliko za to postoje tehnički uvjeti.
(3) Distributer toplinske energije dužan je o zahtjevu ovlaštenog predstavnika
iz stavka 1. ovog članka donijeti odluku u roku od 60 dana od dana primitka
zahtjeva, te o istoj obavijestiti opskrbljivača toplinskom energijom.
(4) Preraspodjela u slučaju smanjenja količine toplinske energije iz stavka 1.
ovog članka obavlja se na način da je kupac dužan plaćati sve troškove osim
troškova energije i fiksne mjesečne naknade.

V. UGOVORNI ODNOSI

Članak 32.

Odnosi između energetskog subjekta i kupca ili proizvođača u skladu s ovim Općim
uvjetima uređuju se sljedećim ugovorima:
– ugovor o priključenju,
– ugovor o opskrbi povlaštenog kupca,
– ugovor o korištenju distribucijske mreže povlaštenog kupca i
– ugovor o opskrbi i korištenju distribucijske mreže tarifnog kupca.

Članak 33.

(1) Ugovor o priključenju zaključuju distributer toplinske energije i kupac ili
proizvođač u postupku priključenja na distribucijsku mrežu ili povećanja
priključne snage.
(2) Ugovorom iz stavka 1. ovog članka uređuju se uvjeti priključenja na
distribucijsku mrežu te sve pojedinosti izgradnje priključka koji su predmet
ovih Općih uvjeta te utvrđuje iznos naknade za priključenje.
(3) Ugovor iz stavka 1. ovog članka sadrži:
– podatke o ugovornim stranama,
– predmet ugovora,
– broj prethodne termoenergetske suglasnosti i datum izdavanja,
– broj građevinske dozvole ili drugog odgovarajućeg akta na temelju kojega se
može graditi građevina i datum izdavanja,
– iznos naknade za priključenje,
– rok i dinamika uplate iznosa naknade za priključenje,
– rok izvedbe radova koji su predmet ugovora,
– rok priključenja,
– uvjete za izvođenje priključka,
– način i nositelje rješavanja imovinsko-pravnih odnosa,
– uvjete za stavljanje priključka u funkciju,
– odgovornost za štetu i visini ugovorne kazne za slučaj neizvršenja ili
neurednog izvršenja ugovora,
– rok važenja ugovora,
– razloge raskida ugovora,
– ostale uvjete,
– način rješavanja sporova.
(4) Temeljem prethodne termoenergetske suglasnosti iz članka 3. ovih Općih
uvjeta ugovorne strane mogu zaključiti predugovor o priključenju kojim se
uređuju međusobni odnosi na pripremi stvaranja uvjeta u distribucijskoj mreži i
priključka za priključenje građevine do uključivo građevinske dozvole.
(5) Kod priključenja građevine proizvođača na distribucijsku mrežu, ugovorom iz
stavka 1. ovog članka uređuju se i svi ostali međusobni odnosi.
(6) Distributer toplinske energije dužan je izgraditi priključak i priključiti
građevinu kupca ili proizvođača na distribucijsku mrežu u roku od 60 dana od
dana ispunjenja svih ugovornih obveza kupca ili proizvođača.
(7) U rok iz stavka 6. ovog članka ne računaju se zastoji u aktivnostima na koje
distributer toplinske energije nije mogao utjecati (suglasnosti tijela uprave,
ishođenje lokacijskih i građevnih dozvola, rješavanje imovinsko – pravnih
odnosa, događaji na gradilištu i slično), o čemu je distributer toplinske
energije dužan pravodobno izvještavati kupca ili proizvođača.

Članak 34.

(1) Ugovor o opskrbi povlaštenog kupca zaključuju opskrbljivač toplinskom
energijom ili proizvođač i povlašteni kupac.
(2) Ugovorom iz stavka 1. ovog članka ugovorne strane slobodno ugovaraju
količine i cijene toplinske energije i isti sadrži:
– podatke o ugovornim stranama,
– predmet ugovora,
– broj termoenergetske suglasnosti i datum izdavanja,
– adresa dostave računa,
– energetske veličine, u skladu s termoenergetskom suglasnosti,
– podatke o obračunskom mjernom mjestu,
– podatke o kategoriji potrošnje,
– mjesečnu količinu toplinske energije i vršnu snagu,
– dinamiku predaje toplinske energije i snage,
– način obračuna i naplate,
– obračun odstupanja od ugovorenih energetskih veličina,
– razinu kvalitete usluga opskrbljivača toplinskom energijom,
– odgovornost za štetu i visinu ugovorne kazne za slučaj neizvršenja ili
neurednog izvršenja ugovora,
– slučajeve u kojima se ugovorna kazna ne plaća, odnosno šteta ne nadoknađuje,
– ostale međusobne obveze,
– podatke o trajanju i raskidu ugovora, te dužini otkaznog roka,
– način rješavanja sporova.
(3) Ugovor iz stavka 1. ovog članka zaključuje se na određeno vrijeme od
najmanje godinu dana, uz otkazni rok od najmanje mjesec dana, za svako
obračunsko mjerno mjesto, a može se zaključiti za više ili za sva obračunska
mjerna mjesta kupca.
(4) Povlašteni kupac na jednom obračunskom mjernom mjestu može zaključiti ugovor
iz stavka 1. ovog članka samo s jednim opskrbljivačem toplinskom energijom ili
proizvođačem.
(5) Potpisom ugovora iz stavka 1. ovog članka ugovorne strane se obvezuju da
tijekom važenja ugovora u cijelosti prihvaćaju odredbe važećih Općih uvjeta za
opskrbu toplinskom energijom i Tarifnog sustava za usluge energetskih
djelatnosti proizvodnje, distribucije i opskrbe toplinskom energijom.

Članak 35.

(1) Ugovor o korištenju distribucijske mreže povlaštenog kupca zaključuje
distributer toplinske energije i povlašteni kupac.
(2) Ugovor iz stavka 1. ovog članka sadrži:
– podatke o ugovornim stranama,
– predmet ugovora,
– adresu dostave računa,
– broj termoenergetske suglasnosti i datum izdavanja,
– podatke o priključnoj snazi i ostalim energetskim veličinama,
– razinu kvalitete isporuke toplinske energije,
– slučajeve u kojima se može promijeniti ugovorena razina kvalitete isporuke
toplinske energije,
– uvjete pristupa obračunskom mjernom mjestu i očitanja,
– način prikupljanja, prijenosa i provjere mjernih i obračunskih podataka,
– obračun naknade za korištenje distribucijske mreže i ostalih naknada,
– obračun odstupanja od ugovorenih energetskih veličina,
– uvjete u kojima je kupac dužan pristupiti štednji ili ograničenju isporuke
ugovorene toplinske energije i snage,
– opis i vrstu poslovnih podataka koji podliježu obvezi osiguranja tajnosti,
– izvještavanje i razmjenu podataka,
– način utvrđivanja i obračuna štete u slučaju neizvršenja ili neurednog
izvršenja ugovora,
– ostale međusobne odnose,
– podatke o trajanju i raskidu ugovora, te dužini otkaznog roka,
– način razrješavanja sporova.
(3) Ugovor iz stavka 1. ovog članka zaključuje se na neodređeno vrijeme za svako
obračunsko mjerno mjesto, a može se zaključiti za više ili za sva obračunska
mjerna mjesta kupca.
(4) Uvjet za zaključenje ugovora iz stavka 1. ovog članka je postojanje važećeg
ugovora o opskrbi.
(5) Kada povlašteni kupac iz stavka 1. ovog članka ima s distributerom toplinske
energije zaključeno više ugovora o korištenju distribucijske mreže, pravo na
korištenje distribucijske mreže na obračunskom mjernom mjestu za koje je
zaključen ugovor iz stavka 1. ovoga članka ostvaruje nakon podmirenja ukupnih
dospjelih novčanih obveza za korištenje distribucijske mreže na svim drugim
obračunskim mjernim mjestima.
(6) Potpisom ugovora iz stavka 1. ovog članka ugovorne strane se obvezuju da
tijekom važenja ugovora u cijelosti prihvaćaju odredbe važećih Općih uvjeta za
opskrbu toplinskom energijom i Tarifnog sustava za usluge energetskih
djelatnosti proizvodnje, distribucije i opskrbe toplinskom energijom.
(7) Nakon uplate cjelokupnog iznosa financijskih obveza i izvršenja u cijelosti
svih obveza iz ugovora o priključenju, izdane termoenergetske suglasnosti, te
zaključenog ugovora o opskrbi i ugovora o korištenju distribucijske mreže,
distributer toplinske energije dužan je staviti priključak u funkciju u skladu s
rokom iz ugovora o priključenju.

Članak 36.

(1) Ugovor o korištenju distribucijske mreže proizvođača zaključuju na
neodređeno vrijeme distributer toplinske energije i proizvođač.
(2) Ugovor iz stavka 1. ovog članka sadrži:
– podatke o ugovornim stranama,
– predmet ugovora,
– adresu dostave računa,
– broj termoenergetske suglasnosti i datum izdavanja,
– podatke o priključnoj snazi i ostalim energetskim veličinama,
– razinu kvalitete isporuke toplinske energije,
– razinu dopuštenog povratnog utjecaja na distribucijsku mrežu,
– slučajeve u kojima se može promijeniti ugovorena razina kvalitete toplinske
energije,
– uvjete pristupa obračunskom mjernom mjestu i očitanja,
– način prikupljanja, prijenosa i provjere mjernih i obračunskih podataka,
– obračun naknade za obavljanje mjernih usluga,
– obračun odstupanja od ugovorenih energetskih veličina,
– uvjete u kojima je proizvođač dužan pristupiti ograničenju isporuke ugovorene
toplinske energije i snage,
– opis i vrstu poslovnih podataka koji podliježu obvezi osiguranja tajnosti,
– izvještavanje i razmjenu podataka,
– način utvrđivanja i obračuna štete u slučaju neizvršenja ili neurednog
izvršenja ugovora,
– ostale međusobne odnose,
– podatke o trajanju i raskidu ugovora, te dužini otkaznog roka,
– način razrješavanja sporova.
(3) Potpisom ugovora iz stavka 1. ovog članka ugovorne strane se obvezuju da
tijekom važenja ugovora u cijelosti prihvaćaju odredbe važećih Općih uvjeta za
opskrbu toplinskom energijom i Tarifnog sustava za usluge energetskih
djelatnosti proizvodnje, distribucije i opskrbe toplinskom.
(4) Nakon uplate cjelokupnog iznosa financijskih obveza i izvršenja u cijelosti
svih obveza iz ugovora o priključenju, izdane termoenergetske suglasnosti, te
zaključenog ugovora o opskrbi i ugovora o korištenju distribucijske mreže,
distributer toplinske energije dužan je staviti priključak u funkciju u skladu s
rokom iz ugovora o priključenju.

Članak 37.

(1) Ugovor o opskrbi i korištenju distribucijske mreže tarifnog kupca zaključuju
opskrbljivač toplinskom energijom i tarifni kupac.
(2) Ugovor iz stavka 1. ovog članka sadrži:
– podatke o ugovornim stranama,
– predmet ugovora,
– broj termoenergetske suglasnosti i datum izdavanja,
– energetske veličine iz termoenergetske suglasnosti,
– podatke o obračunskom mjernom mjestu,
– podatke o kategoriji potrošnje,
– način prikupljanja, prijenosa i provjere mjernih podataka,
– obračun naknade za korištenje distribucijske mreže i ostalih naknada,
– način izvještavanja i razmjene podataka,
– adresu dostave računa,
– način obračuna i naplate,
– razinu kvalitete isporuke toplinske energije,
– količina i dinamika isporuke toplinske energije,
– ostale međusobne obveze,
– podatke o trajanju i raskidu ugovora, te dužini otkaznog roka,
– način rješavanja sporova.
(3) Ugovor iz stavka 1. ovog članka zaključuje se na neodređeno vrijeme za svako
obračunsko mjerno mjesto, a može se zaključiti i za više obračunskih mjernih
mjesta.
(4) Kada tarifni kupac iz stavka 1. ovog članka ima sa opskrbljivačem toplinskom
energijom zaključeno više ugovora o opskrbi i korištenju distribucijske mreže,
pravo na isporuku toplinske energije na obračunskom mjernom mjestu za koje je
zaključen ugovor iz stavka 1. ovog članka ostvaruje nakon podmirenja ukupnih
dospjelih novčanih obveza za isporučenu toplinsku energiju na svim drugim
mjernim mjestima.
(5) Potpisom Ugovora iz stavka 1. ovog članka ugovorne strane se obvezuju da
tijekom važenja ugovora u cijelosti prihvaćaju odredbe važećih Općih uvjeta za
opskrbu toplinskom energijom i Tarifnog sustava za usluge energetskih
djelatnosti proizvodnje, distribucije i opskrbe toplinskom energijom.
(6) Opskrbljivač toplinskom energijom dužan je zaključiti ugovor o korištenju
distribucijske mreže sa distributerom toplinske energije.

Članak 38.

(1) Odnosi između distributera toplinske energije, proizvođača i opskrbljivača
toplinskom energijom uređuju se posebnim ugovorima o međusobnim odnosima.
(2) Ugovor iz stavka 1. ovog članka sadrži:
– način međusobnog informiranja,
– način informatičkog povezivanja i razmjene podataka,
– prava i dužnosti ugovornih strana u slučaju neispunjavanja obveza,
– postupke na obračunskom mjernom mjestu,
– ekonomske odnose između ugovornih strana
– ostale međusobne odnose.

Članak 39.

(1) Vlasnici posebnih dijelova nekretnine koji predstavljaju samostalnu uporabnu
cjelinu na zajedničkom mjerilu toplinske energije u stambenim i/ili poslovnim
zgradama zaključuju ugovor o opskrbi i korištenju distribucijske mreže putem
predstavnika suvlasnika.
(2) Ugovor iz stavka 1. ovog članka obavezno sadrži i odredbe o pristupnom
ugovoru za pojedine suvlasnike nekretnine, te popis suvlasnika te nekretnine s
dokazom o vlasništvu posebnih dijelova objekta koji predstavljaju samostalnu
uporabnu cjelinu te veličinom suvlasničkih dijelova.
(3) Ugovor iz stavka 1. ovog članka obvezuje sve kupce na zajedničkom mjerilu
toplinske energije, a primjenjuje se i na svakog novog kupca prema općim
pravilima o pristupanju ugovoru u opsegu prava i obveza koje je imao njegov
prethodnik.
(4) Potpisom ugovora iz stavka 1. ovog članka ugovorne strane se obvezuju da
tijekom važenja ugovora u cijelosti prihvaćaju odredbe važećih Općih uvjeta za
opskrbu toplinskom energijom i Tarifnog sustava za usluge energetskih
djelatnosti proizvodnje, distribucije i opskrbe toplinskom energijom.

Članak 40.

(1) Kod promjene vlasništva građevine, kupac je dužan u roku od 30 dana od
promjene vlasništva podnijeti zahtjev za raskid ugovora o opskrbi i korištenju
distribucijske mreže, uz predočenje odgovarajuće isprave o promjeni vlasništva i
podmirenju troškova za isporučenu toplinsku energiju, a novi vlasnik te
građevine dužan je u istom roku podnijeti zahtjev za sklapanje novog ugovora.
(2) Na temelju zaprimljenog zahtjeva kupca iz stavka 1. ovog članka, distributer
toplinske energije dužan je u daljnjem roku od pet dana očitati stanje brojila i
dostaviti ga opskrbljivaču toplinskom energijom.
(3) Na temelju očitanja stanja brojila iz stavka 2. ovog članka, opskrbljivač
toplinskom energijom i distributer toplinske energije dužni su izvršiti obračun
potrošnje toplinske energije i korištenja distribucijske mreže radi
razgraničenja ugovornih odnosa.
(4) Ukoliko se s novim vlasnikom građevine iz stavka 1. ovog članka ne zaključi
ugovor o opskrbi i korištenju distribucijske mreže, s danom očitanja stanja
brojila iz stavka 3. ovog članka, distributer toplinske energije će obustaviti
isporuku toplinske energije na tom obračunskom mjernom mjestu.
(5) Ukoliko kupac iz stavka 1. ovog članka nije u roku od 30 dana od dana
promjene vlasništva podnio zahtjev za raskid ugovora, opskrbljivač toplinskom
energijom i distributer toplinske energije mogu, nakon isteka toga roka, na
zahtjev novoga vlasnika građevine, uz predočenje odgovarajuće isprave o promjeni
vlasništva, zaključiti ugovor o opskrbi i korištenju distribucijske mreže s
danom zadnjeg obračuna.
(6) Obračun iz stavaka 3. ili 5. ovog članka temelj je razgraničenja ugovornih
odnosa između kupca i vlasnika građevine, te njihovih odnosa s opskrbljivačem
toplinskom energijom i distributerom toplinske energije.

Članak 41.

(1) Tarifni kupac može zatražiti da se njegov ugovor o opskrbi i korištenju
distribucijske mreže na određeno vrijeme prenese trećoj osobi, a opskrbljivač
toplinskom energijom može na preneseni ugovor dati pristanak i provesti ga pod
uvjetom:
– podmirenja svih novčanih obveza nastalih do dana privremenog prijenosa ugovora
o opskrbi i korištenju distribucijske mreže i
– davanja ovjerene izjave prenositelja ugovora i primatelja ugovora o solidarnom
podmirenju budućih novčanih obveza.
(2) Bilo koja promjena ugovora o opskrbi i korištenju distribucijske mreže iz
stavka 1. ovog članka moguća je isključivo uz izričitu dozvolu prenositelja
ugovora i opskrbljivača toplinskom energijom.
(3) Prenositelj ugovora i primatelj ugovora mogu u svako vrijeme pisanim putem
raskinuti ustupanje ugovora, o čemu su dužni u roku tri dana od dana raskida
ugovora i podmirenja svih novčanih obveza, obavijestiti opskrbljivača toplinskom
energijom u pisanom obliku.

Članak 42.

(1) Kupac je dužan u roku od osam dana od dana nastale promjene pisanim putem
prijaviti distributeru toplinske energije i opskrbljivaču toplinskom energijom
svaku promjenu koja je od utjecaja na međusobne ugovorne odnose, osobito:
– promjenu vlasništva,
– promjenu namjene i površine svojih prostora ili prostorija,
– promjene koje se odnose na mijenjanje instalirane snage ogrjevnih tijela.
(2) Promjene iz stavka 1. ovog članka koje se odnose na kupce na zajedničkom
mjerilu toplinske energije u stambenim i/ili poslovnim zgradama može pisanim
putem distributeru toplinske energije i opskrbljivaču toplinskom energijom
prijaviti i ovlašteni predstavnik kupaca.
(3) Distributer toplinske energije i opskrbljivač toplinskom energijom dužan je
prijavljene promjene iz stavka 1. ovog članka primjenjivati od sljedećeg
mjesečnog obračuna toplinske energije.

Članak 43.

(1) Ugovor o opskrbi i korištenju distribucijske mreže tarifnog kupca, prestaje
u slučaju:
– smrti fizičke osobe,
– prestanka pravne osobe,
– raskida ugovora,
– nastupa drugih okolnosti za prestanak ugovora prema propisima obveznog prava.
(2) U slučaju prestanka ugovora iz stavka 1. podstavaka 1. i 2. ovog članka,
fizičke ili pravne osobe pravni sljednici koji su u posjedu nekretnine, dužni su
u roku od 90 dana od dana smrti fizičke osobe ili prestanka pravne osobe
obavijestiti o tome opskrbljivača toplinskom energijom.
(3) U slučaju smrti fizičke osobe ili prestanka pravne osobe opskrbljivač
toplinskom energijom može privremeno nastaviti opskrbu toplinskom energijom
fizičkoj ili pravnoj osobi koja je u posjedu nekretnine do saznanja za novog
vlasnika, uz uvjet urednog podmirenja svih novčanih obveza.
(4) Pravni sljednik tarifnog kupca ima pravo na zaključenje novoga ugovora o
opskrbi tarifnog kupca, odnosno ugovora o opskrbi i korištenju distribucijske
mreže tarifnog kupca nakon podmirenja dospjelih novčanih obveza na tom
obračunskom mjernom mjestu.
(5) Ukoliko se iz bilo kojeg razloga ne može zaključiti novi ugovor o opskrbi
tarifnog kupca, odnosno ugovor o opskrbi i korištenju distribucijske mreže
tarifnog kupca prema stavku 4. ovog članka, opskrbljivač toplinskom energijom
može zaključiti s fizičkom ili pravnom osobom koja je u posjedu nekretnine novi
ugovor na određeno vrijeme do saznanja za novog vlasnika, uz uvjet da su do dana
zaključenja novoga ugovora podmirene sve novčane obveze toga obračunskog mjernog
mjesta.
(6) Ako se ne zaključi ugovor iz stavka 4. ili 5. ovog članka u roku od 90 dana
od dana saznanja za smrt fizičke osobe ili prestanka pravne osobe, obračunsko
mjerno mjesto može se isključiti.

Članak 44.

(1) Tarifni kupac na zasebnom mjerilu toplinske energije može pisanim putem
podnijeti zahtjev za raskid ugovora o opskrbi tarifnog kupca i ugovora o
korištenju distribucijske mreže tarifnog kupca i zatražiti izdvajanje iz
toplinskog sustava.
(2) Postupak izdvajanja iz toplinskog sustava tarifnih kupaca iz stavka 1. ovog
članka provodi se uz suglasnost distributera toplinske energije i opskrbljivača
toplinskom energijom u roku od 30 dana od dana primitka zahtjeva, uz ispunjenje
tehničkih uvjeta za izdvajanje iz toplinskog sustava.
(3) U slučaju zahtjeva za ponovno priključenje na toplinski sustav, novi kupac
je dužan ishoditi novu termoenergetsku suglasnost i zaključiti novi ugovor o
priključenju za to mjerno mjesto te platiti naknadu za priključenje.

Članak 45.

(1) Opskrbljivač toplinskom energijom može raskinuti ugovor o opskrbi i
korištenju distribucijske mreže s tarifnim kupcem u sljedećim slučajevima:
– ako tarifni kupac da lažne ili nepotpune podatke koji onemogućavaju uredno
ispunjenje ugovorenih obveza, a predmetni podaci ne budu ispravljeni u
zahtijevanom roku,
– ako tarifni kupac ne otkloni razloge zbog kojih mu je obustavljena ili
naložena obustava isporuke toplinske energije u roku od 90 dana od dana
obustave, ili dana kada je pokušano izvršenje obustave.
(2) Najmanje tri dana prije raskida ugovora o opskrbi i korištenju
distribucijske mreže iz stavka 1. ovog članka, opskrbljivač toplinskom energijom
dužan je o raskidu ugovora obavijestiti distributera toplinske energije i
podnijeti zahtjev za očitanje i isključenje kupca s distribucijske mreže.

Članak 46.

(1) Ugovor o korištenju distribucijske mreže zaključen između distributera
toplinske energije i povlaštenog kupca prestaje u slučaju:
– smrti fizičke osobe,
– prestanka pravne osobe,
– raskida ugovora,
– nastupa drugih okolnosti za prestanak ugovora prema propisima obveznog prava.
(2) U slučaju smrti fizičke osobe ili prestanka pravne osobe distributer
toplinske energije privremeno će nastaviti isporuku toplinske energije fizičkoj
ili pravnoj osobi koja je u posjedu nekretnine do saznanja za novog vlasnika, uz
uvjet urednog podmirenja svih novčanih obveza.
(3) Ukoliko se iz bilo kojeg razloga s drugom fizičkom ili pravnom osobom koja
je u posjedu nekretnine ne može zaključiti novi ugovor o korištenju
distribucijske mreže prema stavku 2. ovog članka, distributer toplinske energije
može, izuzetno od odredbe članka 35. stavka 3. ovih Općih uvjeta, zaključiti s
fizičkom ili pravnom osobom koja je u posjedu nekretnine ugovor o korištenju
distribucijske mreže na određeno vrijeme, a do saznanja za novog vlasnika, uz
uvjet da su do dana zaključenja ugovora podmirene sve novčane obveze toga
obračunskog mjernog mjesta.
(4) Ako se ne zaključi ugovor iz stavka 3. ovog članka u roku od 90 dana od dana
saznanja za smrt fizičke osobe ili prestanak pravne osobe, obračunsko mjerno
mjesto može se isključiti.
(5) Novi vlasnik dužan je zaključiti novi ugovor o korištenju distribucijske
mreže.

Članak 47.

(1) Tarifni kupac gubi status kupca ukoliko na isključenom obračunskom mjernom
mjestu nakon prestanka ugovora o opskrbi i korištenju distribucijske mreže u
dijelu koji se odnosi na opskrbu tarifnih kupaca nije u roku od tri godine
zaključio novi ugovor o opskrbi i korištenju distribucijske mreže u cijelosti, u
kojem slučaju prestaje važiti termoenergetska suglasnost, a priključak se može
demontirati.
(2) Povlašteni kupac gubi status kupca ukoliko na isključenom obračunskom
mjernom mjestu s važećim ugovorom o korištenju distribucijske mreže nije u roku
od tri godine zaključio novi ugovor o opskrbi, u kojem slučaju se raskida ugovor
o korištenju distribucijske mreže, prestaje važiti termoenergetska suglasnost, a
priključak se može demontirati.
(3) Povlašteni kupac gubi status kupca ukoliko na isključenom obračunskom
mjernom mjestu nakon prestanka ugovora o korištenju distribucijske mreže nije u
roku od jedne godine zaključio novi ugovor o korištenju distribucijske mreže, u
kojem slučaju prestaje važiti termoenergetska suglasnost, a priključak se može
demontirati.

Članak 48.

Ugovor o priključenju, ugovor o opskrbi i korištenju distribucijske mreže, kao i
sve izmjene i dopune tih ugovora, zaključuju se u pisanoj formi i bez naknade.

Članak 49.

(1) Tarifni kupac koji je stekao status povlaštenog kupca, zaključuje ugovor o
opskrbi s opskrbljivačem toplinskom energijom ili proizvođačem i ugovor o
korištenju distribucijske mreže s distributerom toplinske energije, u roku od
šest mjeseci od dana stjecanja statusa.
(2) Povlašteni kupac ima pravo slobodno izabrati, odnosno promijeniti
opskrbljivača toplinskom energijom ili proizvođača jednom godišnje.
(3) Povlašteni kupac može promijeniti opskrbljivača toplinskom energijom ili
proizvođača samo s danom očitanja mjerila toplinske energije povlaštenog kupca
prema obračunskom razdoblju koje se smatra standardnom uslugom ili prema
razdoblju utvrđenom ugovorom o korištenju distribucijske mreže s povlaštenim
kupcem, a dan očitanja mjerila toplinske energije ujedno je i dan početka
primjene novoga ugovora o opskrbi.
(4) Novi opskrbljivač toplinskom energijom ili proizvođač dužan je ugovor o
opskrbi iz stavka 1. ovog članka, osim komercijalnih podataka, dostaviti
distributeru toplinske energije najkasnije u roku od 20 dana prije početka
primjene.
(5) Distributer toplinske energije dužan je u daljnjem roku od 10 dana od
primitka novoga ugovora o opskrbi dati pisanu suglasnost o usklađenosti toga
ugovora s ugovorom o korištenju distribucijske mreže ili u istom roku
obavijestiti podnositelja zahtjeva o potrebnim promjenama u ugovoru na koji je
zatražena suglasnost.
(6) Nakon potvrđivanja usklađenosti novoga ugovora o opskrbi s ugovorom o
korištenju distribucijske mreže, distributer toplinske energije dužan je
obavijestiti prethodnog opskrbljivača toplinskom energijom ili proizvođača o
zaključivanju novog ugovora o opskrbi s novim opskrbljivačem toplinskom
energijom ili proizvođačem, očitati mjerilo toplinske energije na obračunskom
mjernom mjestu na način iz stavka 3. ovog članka i podatke dostaviti prethodnom
i novom opskrbljivaču toplinskom energijom ili proizvođaču, te kupcu.
(7) Nakon početka primjene novoga ugovora o opskrbi prethodni opskrbljivač
toplinskom energijom ili proizvođač više nema pravo uvida u mjerne podatke
povlaštenog kupca.

Članak 50.

(1) U slučaju da ugovor o opskrbi prestaje važiti istekom roka na koji je
zaključen, a povlašteni kupac i dotadašnji opskrbljivač toplinskom energijom ili
proizvođač zaključuju novi ugovor o opskrbi, dotadašnji opskrbljivač toplinskom
energijom ili proizvođača dužan je u roku od 10 dana prije isteka roka važenja
ugovora o opskrbi dostaviti distributeru toplinske energije novi ugovor o
opskrbi.
(2) Ako povlašteni kupac mijenja opskrbljivača toplinskom energijom ili
proizvođača zaključuje ugovor o opskrbi s novim opskrbljivačem toplinskom
energijom ili proizvođačem i pokreće postupak promjene opskrbljivača toplinskom
energijom ili proizvođača na način i prema postupku promjene opskrbljivača ili
proizvođača iz članka 49. stavka 3. do 7. ovih Općih uvjeta.

Članak 51.

(1) U slučaju da je ugovor o opskrbi povlaštenog kupca prestao važiti zbog
prestanka rada opskrbljivača toplinskom energijom, povlašteni kupac može
zaključiti ugovor o opskrbi toplinskom energijom s drugim opskrbljivačem
toplinskom energijom ili proizvođačem.
(2) Rok za zaključenje novog ugovora iz stavka 1. ovog članka je 10 dana od dana
prestanka rada opskrbljivača toplinskom energijom.
(3) Ako povlašteni kupac iz stavka 1. ovog članka ne zaključi novi ugovor o
opskrbi s opskrbljivačem toplinskom energijom ili proizvođačem, distributer
toplinske energije ima pravo isključiti ga s distribucijske mreže.
(4) Povlašteni kupac dužan je proizvođaču toplinske energije platiti račun za
isporučenu toplinsku energiju.

Članak 52.

(1) U slučaju da je prestao važiti ugovor o opskrbi povlaštenog kupca prije
isteka roka na koji je zaključen, opskrbljivač toplinskom energijom dužan je o
istome bez odlaganja obavijestiti distributera toplinske energije, te
povlaštenog kupca.
(2) Rok za pronalaženje novoga opskrbljivača toplinskom energijom ili
proizvođača iz stavka 1. ovog članka je 10 dana od dana prestanka važenja
ugovora o opskrbi.
(3) Povlašteni kupac iz stavka 1. ovog članka dužan je zaključiti ugovor o
opskrbi s novim opskrbljivačem toplinskom energijom ili proizvođačem na način i
prema postupku promjene opskrbljivača toplinskom energijom ili proizvođača iz
članka 49. stavka 3. do 7. ovih Općih uvjeta.
(4) Ako povlašteni kupac iz stavka 1. ovog članka ne zaključi novi ugovor o
opskrbi s opskrbljivačem toplinskom energijom ili proizvođačem, distributer
toplinske energije ima pravo isključiti ga s distribucijske mreže.

VI. OBVEZE I ODGOVORNOSTI KORISNIKA TOPLINSKE DISTRIBUCIJSKE MREŽE

Članak 53.

Obveza je korisnika mreže da energetske objekte za proizvodnju toplinske
energije, energetske objekte za distribuciju toplinske energije, priključke na
distribucijsku mrežu, te termoenergetske objekte i instalacije kupaca grade i
koriste pod uvjetima propisanim Zakonom o energiji, Zakonom o proizvodnji,
distribuciji i opskrbi toplinskom energijom i ovim Općim uvjetima.

Članak 54.

(1) Distributer toplinske energije dužan je osigurati standardnu razinu
kvalitete isporuke toplinske energije na obračunskom mjernom mjestu korisnika
mreže, sukladno odredbama ovih Općih uvjeta.
(2) Standardna razina kvalitete isporuke toplinske energije iskazuje se
pokazateljima kvalitete toplinske energije, pokazateljima pouzdanosti isporuke
toplinske energije i pokazateljima kvalitete usluga propisanih ovim Općim
uvjetima.
(3) Korisnici mreže i distributer toplinske energije mogu ugovoriti i višu
razinu kvalitete isporuke toplinske energije u odnosu na standardnu.

Članak 55.

Distributer toplinske energije dužan je kupcu na pisani zahtjev podnijeti pisano
izvješće o razini kvalitete toplinske energije i pouzdanosti isporuke na
njegovom obračunskom mjernom mjestu.

Članak 56.

Za utvrđivanje pokazatelja standardne razine kvalitete toplinske energije
primjenjuju se odredbe ovih Općih uvjeta.

Članak 57.

(1) Pokazatelji pouzdanosti isporuke toplinske energije su ukupni broj svih
prekida i vrijeme trajanja svih prekida isporuke toplinske energije na jednom
obračunskom mjernom mjestu u jednoj kalendarskoj godini. Nakon uvođenja sustava
za prikupljanje, obradu i pohranu podataka o prekidima isporuke i smetnjama
utvrdit će se:
– dopušteni ukupni broj prekida isporuke toplinske energije,
– dopušteno ukupno vrijeme trajanja prekida isporuke toplinske energije.
(2) Odredbe stavka 1. ovog članka odnose se samo na prekide koji traju dulje od
tri sata.
(3) Dopušteni ukupni broj svih prekida i ukupno vrijeme trajanja prekida iz
stavka 1. ovog članka ne odnose se na prekide koji su posljedica djelovanja više
sile, neispravnosti i kvarova uzrokovanih od strane kupca ili proizvođača i
trećih osoba, radova održavanja, rekonstrukcije, drugih radova nužnih za
dogradnju postojeće distribucijske mreže ili priključenje novih kupaca ili
proizvođača na dijelu distribucijske mreže s kojega se isporučuje toplinska
energija na obračunsko mjerno mjesto.
(4) Radovi održavanja, rekonstrukcije, dogradnje distribucijske mreže i
priključenje novih kupaca ili proizvođača na distribucijsku mrežu trebaju biti
planirani i izvedeni tako da kumulativan iznos ukupnog godišnjeg broja prekida
isporuke toplinske energije i kumulativno vrijeme ukupnih godišnjih trajanja
prekida isporuke toplinske energije u zadnjih pet godina ne prelazi pet
godišnjih vrijednosti iz stavka 1. ovog članka.
(5) U prekide isporuke toplinske energije na jednom obračunskom mjernom mjestu
ne uračunavaju se prekidi koji su posljedica postupaka radi utvrđivanja dijela
distribucijske mreže u kvaru.
(6) Distributer toplinske energije dužan je u slučaju kvara na unutrašnjim
instalacijama isprazniti i napuniti unutrašnje instalacije pogonskom vodom.
(7) Vrijeme trajanja prekida isporuke iz stavka 1. ovog članka računa se od
trenutka prijave prekida.

Članak 58.

(1) Distributer toplinske energije dužan je na zahtjev ovlaštenog predstavnika
kupaca na zajedničkom mjerilu toplinske energije isprazniti i napuniti
unutrašnje instalacije stambene i/ili poslovne zgrade tehnološkom pogonskom
vodom u slučaju:
– kvara na unutrašnjim instalacijama
– planiranih radova na unutrašnjim instalacijama izvan ogrjevne sezone.
(2) Troškove pražnjenja i punjenja unutrašnjih instalacija iz stavka 1. ovog
članka snose kupci na zajedničkom mjerilu toplinske energije.

Članak 59.

(1) Distributer toplinske energije dužan je uspostaviti:
– sustav za prikupljanje, obradu i pohranu podataka o smetnjama i prekidima
isporuke toplinske energije,
– praćenje kvalitete toplinske energije i
– praćenje kvalitete usluga.
(2) Distributer toplinske energije dužan je objaviti godišnje izvješće o stanju
distribucijske mreže, statističko izvješće o pogonskim događajima, pokazatelje
kvalitete toplinske energije, te analizu kvalitete usluga na svojim internetskim
stranicama.
(3) Opskrbljivač toplinskom energijom dužan je uspostaviti praćenje kvalitete
usluga kupcima, te analizu kvalitete usluga objaviti na svojim internetskim
stranicama.

Članak 60.

(1) Ako kupac ili opskrbljivač toplinskom energijom podnese pisani prigovor na
kvalitetu toplinske energije, distributer toplinske energije treba provesti
mjerenja u roku od dva dana od dana primitka prigovora, a pisano izvješće o
rezultatima mjerenja kvalitete toplinske energije dostaviti kupcu ili
opskrbljivaču toplinskom energijom u daljnjem roku od 10 dana.
(2) Ako se utvrdi da je prigovor bio neosnovan, troškove mjerenja snosi kupac, a
ako je prigovor osnovan troškove mjerenja snosi nadležni distributer toplinske
energije.
(3) Ako kupac ili opskrbljivač toplinskom energijom dostavi izvješće ovlaštene
osobe o rezultatima mjerenja kvalitete toplinske energije, distributer toplinske
energije može prihvatiti rezultate ili postupiti na način opisan u stavcima 1. i
2. ovog članka.

Članak 61.

(1) Distributer toplinske energije dužan je po prijavi korisnika mreže o prekidu
isporuke toplinske energije utvrditi uzroke prekida najkasnije u roku od 24 sata
od primitka prijave, odnosno od trenutka od kojega je moguće utvrđivanje kvara.
(2) Nakon što utvrdi uzrok prekida iz stavka 1. ovog članka, distributer
toplinske energije dužan je u najkraćem mogućem roku pristupiti ponovnoj
uspostavi isporuke toplinske energije.

Članak 62.

Odredbe o obvezama i odgovornostima distributera toplinske energije u vezi s
preuzimanjem ili opskrbom toplinskom energijom ne primjenjuju se za vrijeme više
sile, pogona distribucijske mreže dok traju smetnje, izvanrednog pogona
distribucijske mreže i drugih izvanrednih okolnosti.

Članak 63.

(1) Pod višom silom u smislu ovih Općih uvjeta razumijevaju se slučajevi više
sile određeni Zakonom o energiji.
(2) Pod izvanrednim pogonom u smislu ovih Općih uvjeta razumijeva se takvo
pogonsko stanje distribucijske mreže u kojem je, zbog ispada iz pogona dijelova
distribucijske mreže, došlo do odstupanja od zadanih pogonskih veličina.
(3) Pod izvanrednim okolnostima u smislu ovih Općih uvjeta razumijevaju se
slučajevi neispravnosti i kvarova na uređajima i postrojenjima koje distributer
toplinske energije nije mogao spriječiti, a prouzročeni su postupanjem treće
osobe.

Članak 64.

(1) Distributer toplinske energije dužan je poduzeti potrebne mjere s ciljem
održavanja standardne razine kvalitete toplinske energije.
(2) Distributer toplinske energije ne može jamčiti isporuku toplinske energije
bez prekida zbog neispravnosti i kvarova, planiranih radova, te ostalih
okolnosti na koje ne može utjecati.
(3) U slučaju iz stavka 2. ovog članka, distributer toplinske energije dužan je
poduzeti odgovarajuće mjere radi ponovne uspostave isporuke toplinske energije u
najkraćem mogućem roku, ali nije odgovoran za bilo kakvu posrednu ili neposrednu
štetu ili gubitke koji nastanu kod kupca.

Članak 65.

Sve usluge distributera toplinske energije korisnicima mreže utvrđene ovim Općim
uvjetima, koje nisu sadržane u naknadi za korištenje distribucijske mreže i
naknadi za priključenje, nestandardne su usluge i plaćaju se prema cjeniku za
nestandardne usluge.

Članak 66.

(1) Kupac ili proizvođač odgovoran je za sigurnost, pogon i tehničku ispravnost
svojih termoenergetskih objekata i instalacija.
(2) Ako distributer toplinske energije utvrdi da su termoenergetski objekti i
instalacije kupca ili proizvođača neispravni, a njihovo bi korištenje moglo
dovesti do opasnosti za život i zdravlje ljudi ili oštećenja bilo čije imovine,
odnosno do ometanja korištenja toplinske energije drugim korisnicima, dužan je
pisanim putem obavijestiti kupca ili proizvođača o svom nalazu i dati mu
primjeren rok za otklanjanje utvrđenih neispravnosti, te o tome obavijestiti
opskrbljivača toplinskom energijom.
(3) Ako kupac ili proizvođač u ostavljenom roku ne dovede svoje termoenergetske
objekte i instalacije u ispravno stanje, distributer toplinske energije
privremeno će kupcu obustaviti isporuku toplinske energije i o tome obavijestiti
opskrbljivača toplinskom energijom.
(4) Nakon što kupac ili proizvođač otkloni nedostatke i dovede termoenergetske
objekte i instalacije u ispravno stanje i dostavi o tome pisanu obavijest
distributeru toplinske energije, distributer toplinske energije dužan je
nastaviti s isporukom toplinske energije kupcu bez odlaganja, te o tome
obavijestiti opskrbljivača toplinskom energijom.

Članak 67.

(1) Termoenergetski objekti i instalacije kupca ili proizvođača trebaju biti
izvedeni u skladu s važećim tehničkim propisima, hrvatskim normama i prethodnom
termoenergetskom suglasnošću.
(2) Zaštite termoenergetskih objekata i instalacija proizvođača i zaštite
distribucijske mreže trebaju biti međusobno usklađene. Tehničko usklađivanje
provjerava distributer toplinske energije.
(3) Proizvođač je dužan održavati zaštitne uređaje svojih termoenergetskih
objekata i instalacija dok je priključen na distribucijsku mrežu.
(4) Kupac i proizvođač je dužan poduzeti odgovarajuće mjere kako bi osigurao da
su njegovi termoenergetski objekti i instalacije zaštićeni od posljedica prekida
isporuke toplinske energije i smetnji u distribucijskoj mreži.

Članak 68.

(1) Termoenergetski objekti i instalacije proizvođača trebaju biti izvedeni,
održavani i vođeni u pogonu tako da njihov povratni utjecaj na distribucijsku
mrežu, odnosno smetnje budu u granicama koje ne ugrožavaju propisanu razinu
kvalitete toplinske energije.
(2) Proizvođač je odgovoran za štetu kupcima ili proizvođačima i distributeru
toplinske energije koja je nastala zbog smetnji tijekom pogona njegovih
termoenergetskih objekta i instalacija.
(3) Distributer toplinske energije dužan je upozoriti proizvođača na smetnje iz
stavaka 1. i 2. ovog članka.
(4) Proizvođač je dužan poduzeti sve potrebne mjere da smet­nje budu u granicama
određenim u termoenergetskoj suglasnosti ili ugovoru o korištenju distribucijske
mreže.
(5) Ukoliko proizvođač ne provede zatražene mjere i ne svede smetnje u granice
određene u termoenergetskoj suglasnosti ili ugovoru o korištenju distribucijske
mreže, distributer toplinske energije može kao krajnju mjeru primijeniti i mjeru
obustave preuzimanja/predaje toplinske energije.

Članak 69.

Distributer toplinske energije i korisnik mreže imaju pravo međusobno
zahtijevati utvrđivanje razine smetnji na mjestu preuzimanja/predaje toplinske
energije.

Članak 70.

(1) Sukladnost karakteristika termoenergetskih objekata i instalacija
proizvođača s gledišta ostvarenja zahtjeva za propisanim razinama povratnih
utjecaja na distribucijsku mrežu i načina vođenja pogona, distributer toplinske
energije može utvrditi ispitivanjima i mjerenjima prije priključenja proizvođača
na distribucijsku mrežu i tijekom njegovog korištenja distribucijske mreže.
(2) Ustanovi li se da su utjecaji na kvalitetu i vođenje pogona distribucijske
mreže, koje stvaraju termoenergetski objekti i instalacije proizvođača, veće od
propisanih, distributer toplinske energije ima pravo zatražiti od proizvođača
provođenje potrebnih mjera za dovođenje utjecaja u propisane granice.
(3) Distributer toplinske energije dužan je upozoriti proizvođača na smetnje iz
stavka 2. ovog članka, a ukoliko proizvođač ne provede zatražene mjere, može
primijeniti ograničenja sa strane distribucijske mreže, a kao krajnju mjeru i
mjeru obustave preuzimanja/predaje toplinske energije.

Članak 71.

(1) Kupac nema pravo omogućiti drugoj osobi priključenje na svoje
termoenergetske objekte i instalacije i korištenje toplinske energije preko svog
obračunskog mjernog mjesta.
(2) Iznimno, uz prethodnu suglasnost Agencije, distributer toplinske energije
može kupcu dati dozvolu da drugu osobu priključi na svoje termoenergetske
objekte i instalacije i dozvolu da koristi toplinsku energiju preko obračunskog
mjernog mjesta kupca.
(3) Kupac i osoba kojoj je omogućeno korištenje toplinske energije iz stavka 2.
ovog članka, dužni su urediti svoje odnose u skladu s osnovnim načelima ovih
Općih uvjeta, te primjenjivati cijenu za korištenje distribucijske mreže i
opskrbu toplinskom energijom prema važećem Tarifnom sustavu za usluge
energetskih djelatnosti proizvodnje, distribucije i opskrbe toplinskom
energijom.
(4) Kupcu koji drugoj osobi omogući priključenje i/ili korištenje toplinske
energije preko svog obračunskog mjernog mjesta bez dozvole iz stavka 2. ovog
članka, distributer toplinske energije obustavit će isporuku toplinske energije.
(5) Kupac koji se uslijed statusnih ili organizacijskih razloga preoblikuje u
dvije ili više pravno samostalnih cjelina dužan je u roku od 30 dana od dana
nastale promjene o tome obavijestiti distributera toplinske energije radi
uređenja novonastalih odnosa, u protivnom će se smatrati da omogućuje drugoj
osobi priključenje i/ili korištenje toplinske energije preko svog obračunskog
mjernog mjesta.

Članak 72.

Opskrbljivač toplinskom energijom dužan je u računu, odnosno prilogu računa ili
u promocijskim materijalima koji se dostavljaju kupcu navesti barem jednom
godišnje podatke o:
– značajkama korištenja toplinske energije radi poticanja i usmjeravanja kupaca
prema učinkovitom korištenju toplinske energije i
– utjecaju na okoliš izvora toplinske energije koje je koristio za opskrbu
kupaca toplinskom energijom.

Članak 73.

(1) Korisnici mreže imaju pravo prigovora na rad distributera toplinske energije
u roku od 30 dana od dana nastanka razloga za podnošenje prigovora.
(2) Korisnici mreže podnose prigovor distributeru toplinske energije iz stavka
1. ovog članka.
(3) Distributer toplinske energije dužan je donijeti odluku o prigovoru
korisnika mreže u roku od 30 dana od dana primitka prigovora.

Članak 74.

(1) Kupac ima pravo prigovora na rad opskrbljivača toplinskom energijom u roku
od 30 dana od dana nastanka razloga za podnošenje prigovora.
(2) Kupac podnosi prigovor opskrbljivaču toplinskom energijom iz stavka 1. ovog
članka.
(3) Opskrbljivač toplinskom energijom dužan je donijeti odluku o prigovoru kupca
u roku od 30 dana od dana primitka prigovora.

VII. OBRAČUNSKO MJERNO MJESTO I MJERENJE ISPORUČENE TOPLINSKE ENERGIJE

Članak 75.

(1) Isporučena i preuzeta toplinska energija registrira se mjerilima toplinske
energije na obračunskom mjernom mjestu koje je na mjestu preuzimanja ili mjestu
predaje toplinske energije.
(2) Svako obračunsko mjerno mjesto opremljeno je mjerilom toplinske energije
određenim termoenergetskom suglasnošću.
(3) Distributer toplinske energije za svako obračunsko mjerno mjesto određuje
tehničke značajke mjerila i ostale mjerne opreme, mjesto i način ugradnje, a sve
sukladno Zakonu o mjeriteljstvu i pravilnicima o mjeriteljskim zahtjevima za
pojedine vrste mjerne opreme.
(4) Značajke i sastav mjerila i ostale mjerne opreme za obračunska mjerna mjesta
pojedinih kupaca ili proizvođača utvrđuju tehničkim uvjetima za obračunska
mjerna mjesta.

Članak 76.

(1) Mjerilo toplinske energije na obračunskom mjernom mjestu kupca vlasništvo je
distributera toplinske energije i isti ju je dužan održavati i ovjeravati o svom
trošku.
(2) Mjerilo toplinske energije na obračunskom mjernom mjestu proizvođača
vlasništvo je proizvođača.
(3) Mjerilo toplinske energije iz stavka 2. ovog članka održava i ovjerava
proizvođač o svom trošku.

Članak 77.

(1) Mjerila toplinske energije kod priključenja kupca ili proizvođača na
distribucijsku mrežu moraju imati valjan ovjerni žig, odnosno valjanu ovjernicu
o udovoljavanju mjeriteljskim zahtjevima.
(2) Mjerila toplinske energije preko kojih se može utjecati na mjerenje
distributer toplinske energije može plombirati, a mjerni ormari moraju biti
zaključani od strane distributera toplinske energije.
(3) Kupac ili proizvođač može u dogovoru s distributerom toplinske energije i
svojom plombom dodatno plombirati mjerila toplinske energije.
(4) Kod prvog priključenja, distributer toplinske energije i kupac ili
proizvođač svojim potpisom na odgovarajućem obrascu potvrđuju osnovne podatke i
stanje mjerila toplinske energije i ostale opreme.
(5) Kupac ili proizvođač dužan je omogućiti ovlaštenoj osobi distributera
toplinske energije pristup priključku i obračunskom mjernom mjestu, u protivnom,
distributer toplinske energije ima pravo, nakon dostavljenog pisanog upozorenja,
primijeniti mjeru obustave isporuke toplinske energije.
(6) Na zahtjev kupca ili proizvođača ovlaštena osoba distributera toplinske
energije iz stavka 5. ovog članka dužna je kupcu ili proizvođaču predočiti
službenu iskaznicu i omogućiti provjeru identiteta.
(7) U slučaju zamjene mjerne opreme i/ili kontrole obračunskog mjernog mjesta
ili glavne zaporne armature koja zahtijeva zamjenu plombe, distributer toplinske
energije dužan je korisniku mreže o tome dostaviti odgovarajući dokument u roku
od 15 dana.

Članak 78.

(1) Mjerila toplinske energije trebaju biti smještena na vidljivo mjesto s
izravnim pristupom za ovlaštene osobe distributera toplinske energije, a na
način da omogućuje očitavanje svih brojčanih, mjernih i podešenih vrijednosti
kupcu ili proizvođaču i distributeru toplinske energije.
(2) Uvjeti za smještaj mjerila toplinske energije i ostale opreme za svako
obračunsko mjerno mjesto utvrđuju se u prethodnoj termoenergetskoj suglasnosti.

Članak 79.

(1) Korisnik mreže dužan je bez odlaganja o neispravnosti mjerila toplinske
energije obavijestiti distributera toplinske energije.
(2) Distributer toplinske energije dužan je utvrditi neispravnosti u roku od 72
sata od zaprimljene obavijesti, a iste otkloniti u najkraćem mogućem roku.
(3) Distributer toplinske energije dužan je u roku od 24 sata pisanim putem
obavijestiti opskrbljivača toplinskom energijom o svim izmjenama na mjerilu
toplinske energije koje utječu na obračun potrošene toplinske energije.
(4) Distributer toplinske energije dužan je o svim uočenim nepravilnostima na
mjerilu toplinske energije, koje utječu na obračun potrošene toplinske energije
kupca, pisanim putem obavijestiti opskrbljivača toplinskom energijom u roku od
24 sata koji je dužan izvršiti ispravak obračuna potrošene toplinske energije i
o istome obavijestiti kupca.

Članak 80.

(1) Kupac ili proizvođač dužan je bez odlaganja obavijestiti distributera
toplinske energije o uočenom oštećenju priključka, oštećenju ili otuđenju
mjerila toplinske energije, uklanjanju plombe ili oštećenju mjernih ormara.
(2) Za oštećenje ili otuđenje mjerila toplinske energije, uklanjanje plombe ili
oštećenje mjernog ormara ugrađenog kod kupca, odgovara kupac, koji snosi i sve
troškove vezane za popravak ili nabavu mjerila toplinske energije, osim ako
oštećenje ili otuđenje mjerila toplinske energije nije mogao spriječiti.
(3) Distributer toplinske energije dužan je pisanim putem obavijestiti
opskrbljivača toplinskom energijom o svim promjenama na mjerilu toplinske
energije uzrokovanih događajima iz stavaka 1. i 2. ovog članka u roku od 24 sata
od uspostave ispravnog stanja.

Članak 81.

(1) Kupac ili proizvođač i opskrbljivač toplinskom energijom može zatražiti
kontrolni pregled mjerila toplinske energije kod ovlaštene pravne osobe ukoliko
postoji sumnja da toplinsku energiju ne registriraju pravilno.
(2) Ako se kontrolnim pregledom utvrdi da je mjerilo toplinske energije imalo
veća odstupanja nego što je to prema važećim propisima dozvoljeno, distributer
toplinske energije snosi troškove pregleda ili zamjene, u protivnom troškove
kontrolnog pregleda snosi podnositelj zahtjeva.

Članak 82.

(1) Kupac ili proizvođač dužan je omogućiti osobama ovlaštenim od strane
distributera toplinske energije nesmetan pristup obračunskom mjernom mjestu radi
očitanja mjerila toplinske energije.
(2) Ako distributer toplinske energije nije mogao očitati stanje mjerila
toplinske energije zbog nemogućnosti pristupa obračunskom mjernom mjestu, kupac
je dužan na dostavljeni pisani zahtjev u ostavljenom roku dostaviti očitano
stanje mjerila toplinske energije.
(3) Ako kupac ili proizvođač ne omogući pristup obračunskom mjernom mjestu ni
nakon dostavljenog pisanog upozorenja, distributer toplinske energije ima pravo
od kupca ili proizvođača zahtijevati izmještanje obračunskog mjernog mjesta na
dostupno mjesto, a kao krajnju mjeru izmjestiti obračunsko mjerno mjesto na
dostupno mjesto, o svom trošku.

VIII. OČITANJE, OBRAČUN I NAPLATA TOPLINSKE ENERGIJE

Članak 83.

(1) Mjerila toplinske energije očitava ovlaštena osoba uz predočenje službene
iskaznice distributera toplinske energije, koja je dužna na zahtjev kupca
omogućiti provjeru svojega identiteta.
(2) Mjerilo toplinske energije kupaca kategorije kućanstvo očitava se u
razdoblju od 8,00 do 20,00 sati.
(3) Zasebna mjerila toplinske energije za povlaštene kupce i za tarifne kupce
koji koriste toplinsku energiju za potrebe tehnološkog procesa očitavaju se
mjesečno, i to 3 dana prije i poslije isteka razdoblja očitanja, što se smatra
standardnom uslugom očitanja.
(4) Zasebna mjerila toplinske energije za tarifne kupce očitavaju se dva puta
godišnje i to od 1. do 30. rujna na početku ogrjevne sezone i od 1. do 31.
svibnja na kraju ogrjevne sezone, što se smatra standardnom uslugom očitanja.
(5) Tarifni kupci iz stavka 4. ovog članka mogu ugovoriti očitanje mjesečno i to
3 dana prije i poslije isteka razdoblja očitanja, što se smatra nestandardnom
uslugom očitanja i naplaćuje se po posebnom cjeniku.
(6) Zajednička mjerila toplinske energije očitavaju se mjesečno, i to 3 dana
prije i poslije isteka razdoblja očitanja, što se smatra standardnom uslugom
očitanja.
(7) Mjerila toplinske energije za proizvođače očitavaju se mjesečno i to 3 dana
prije i poslije isteka razdoblja očitanja, što se smatra standardnom uslugom
očitanja.
(8) Povlašteni kupac ili proizvođač može ugovoriti i drukčije razdoblje
očitanja, što se posebno naplaćuje.
(9) Distributer toplinske energije dužan je uspostaviti sustav prikupljanja,
obrade i pohrane mjernih podataka.
(10) Distributer toplinske energije dužan je na poseban zahtjev korisnika mreže
očitati mjerila toplinske energije o njihovom trošku.
(11) Očitanja mjerila toplinske energije distributer toplinske energije dužan je
dostaviti opskrbljivaču toplinskom energijom s kojim kupac ima zaključen ugovor
o opskrbi toplinskom energijom, u roku i na način utvrđenim ugovorom o
međusobnim odnosima između opskrbljivača toplinskom energijom i distributera
toplinske energije.

Članak 84.

Distributer toplinske energije dužan je dostaviti mjerne podatke kupcu i
opskrbljivaču toplinskom energijom te proizvođaču ili im omogućiti pristup
mjernim podacima elektroničkim putem, za podatke koji se na njih odnose.

Članak 85.

(1) Opskrbljivač toplinskom energijom dužan je putem sredstava javnog
priopćavanja izvijestiti tarifne kupce o promjeni cijene toplinske energije
prije njene primjene.
(2) Opskrbljivač toplinskom energijom kategorije kućanstvo uzima u obzir
promjene cijena toplinske energije iz stavka 1. ovog članka tijekom obračunskog
razdoblja izmjenom ili izdavanjem dodatnih mjesečnih novčanih obveza tarifnim
kupcima do kraja obračunskog razdoblja.
(3) Kod promjene cijene toplinske energije, koja se ne podudara s krajem
obračunskog razdoblja, distributer toplinske energije je dužan očitati mjerila
toplinske energije svih kupaca najkasnije u roku od osam dana od dana promjene
cijene toplinske energije.

Članak 86.

(1) Kod promjene opskrbljivača toplinskom energijom, distributer toplinske
energije dužan je na pisani zahtjev novog opskrbljivača toplinskom energijom
očitati stanje mjerila toplinske energije.
(2) Očitanje mjerila iz stavka 1. ovog članka distributer toplinske energije
dužan je dostaviti prethodnom i novom opskrbljivaču toplinskom energijom, u roku
utvrđenom ugovorom o međusobnim odnosima između opskrbljivača toplinskom
energijom i distributera toplinske energije, ali ne dužem od tri dana od dana
očitanja.

Članak 87.

(1) Standardna usluga za tarifne kupce na zajedničkom mjerilu toplinske energije
je očitanje i obračun potrošnje toplinske energije mjesečno, i to 3 dana prije i
poslije isteka razdoblja očitanja.
(2) Standardna usluga za tarifne kupce na zasebnom mjerilu toplinske energije je
očitanje i obračun potrošnje toplinske energije dva puta godišnje, i to od 1. do
30. rujna na početku ogrjevne sezone i od 1. do 31. svibnja na kraju ogrjevne
sezone.
(3) Tarifni kupci iz stavka 2. ovog članka mogu ugovoriti očitanje i obračun
potrošnje toplinske energije mjesečno, i to 3 dana prije i poslije isteka
razdoblja očitanja što se smatra nestandardnom uslugom očitanja.
(4) Tarifni kupac iz stavka 2. ovog članka može redovito mjesečno sam
dostavljati očitanja mjerila toplinske energije opskrbljivaču toplinskom
energijom (osobno, e-mailom, faxom, SMS porukom) najkasnije do zadnjeg dana u
tekućem mjesecu, na temelju kojih podataka je opskrbljivač toplinskom energijom
dužan utvrditi iznos mjesečne novčane obveze za plaćanje toplinske energije, što
se uređuje posebnim ugovorom o samoočitanju između kupca i opskrbljivača
toplinskom energijom.

Članak 88.

(1) Iznos mjesečnih novčanih obveza za tarifne kupce na zajedničkom mjerilu
toplinske energije određuje opskrbljivač toplinskom energijom na temelju
mjesečne potrošnje, uvećano za stalnu mjesečnu naknadu, a raspodjeljuje ih i
obračunava sukladno odredbama Pravilnika o načinu raspodjele i obračuna troškova
za isporučenu toplinsku energiju.
(2) Iznos mjesečne novčane obveze iz stavka 1. ovog članka predstavlja račun za
ugovorenu toplinsku energiju, s datumom dospijeća u roku od 10 dana od dana
izdavanja računa.
(3) U ispostavljenom računu iz stavka 1. ovog članka opskrbljivač toplinskom
energijom dužan je navesti mjesec i godinu izdavanja sljedećeg računa.
(4) Kod očitanja dva puta godišnje, na početku i na kraju ogrjevne sezone, iznos
mjesečne novčane obveze za tarifne kupce određuje opskrbljivač toplinskom
energijom na temelju prosječne mjesečne potrošnje u odgovarajućem obračunskom
razdoblju prethodne kalendarske godine, pomnožene s tarifnim stavkama odabranog
tarifnog modela, uvećano za stalnu mjesečnu naknadu.
(5) Po isteku obračunskog razdoblja opskrbljivač toplinskom energijom temeljem
očitanog mjerila toplinske energije izrađuje konačni obračun za utrošenu
toplinsku energiju toga razdoblja i ispostavlja račun obračunskog razdoblja, a
novčanu obvezu iz tog računa tarifni kupac dužan je platiti u roku od 15 dana od
dana izdavanja računa.
(6) S novim tarifnim kupcem, opskrbljivač toplinskom energijom sporazumno
utvrđuje količinu toplinske energije kao očekivanu prosječnu mjesečnu potrošnju,
što je osnova za izračun visine mjesečne novčane obveze.
(7) Račun obračunskog razdoblja određuje opskrbljivač toplinskom energijom na
temelju očitanih stanja mjerila toplinske energije, pomnoženih s tarifnim
stavkama odabranog tarifnog modela i dodane stalne mjesečne naknade, a tarifni
kupac dužan je novčanu obvezu iz ispostavljenoga računa platiti u roku od 15
dana od dana izdavanja računa.
(8) Tarifnim kupcima ispostavlja se temeljem ugovora o opskrbi i korištenju
distribucijske mreže jedan račun koji sadrži osobito:
– dio koji proizlazi iz cijene prema tarifnim stavkama za toplinsku energiju,
– dio koji proizlazi iz cijene prema tarifnim stavkama za korištenje
distribucijske mreže,
– dio koji proizlazi iz pojedinih naknada koje su određene zakonom.
(9) Povlaštenim kupcima ispostavljaju se dva računa:
– prvi, temeljem ugovora o opskrbi, koji sadrži osobito dio koji proizlazi iz
cijene koji se slobodno ugovara i
– drugi, temeljem ugovora o korištenju distribucijske mreže, koji sadrži osobito
dio koji proizlazi iz tarifnih stavka za korištenje distribucijske mreže, te
pojedinih naknada koje su određene zakonom.
(10) Obveznik plaćanja računa iz stavaka 8. i 9. ovog članka je vlasnik
nekretnine, a uz vlasnika i korisnik nekretnine, kada je vlasnik obvezu plaćanja
ugovorom prenio na korisnika nekretnine, pod uvjetom da se s prijenosom obveze
plaćanja suglasio distributer toplinske energije, odnosno opskrbljivač
toplinskom energijom.
(11) Obveznik plaćanja računa iz stavaka 8. i 9. ovog članka je i svaka osoba
koja koristi prostor i bez valjane pravne osnove, ako se tome prostoru uredno
isporučuje toplinska energije.

Članak 89.

Opskrbljivač toplinskom energijom dužan je putem svojih internetskih stranica i
u promocijskim materijalima objavljivati podatke o važećem tarifnom sustavu i
visinama tarifnih stavki i mogućnostima načina i uvjeta plaćanja.

Članak 90.

(1) Ukoliko distributeru toplinske energije nije bilo omogućeno očitanje stanja
brojila kupca kategorije kućanstvo za jedno obračunsko razdoblje, distributer
toplinske energije može prihvatiti stanje brojila koje mu kupac dostavi na
njegov pisani zahtjev, a u protivnom će procijeniti utrošenu toplinsku energiju
prema ostvarenoj u odgovarajućem prethodnom obračunskom razdoblju.
(2) Obračun temeljem dostavljenog stanja brojila ili procjena iz stavka 1. ovog
članka ne može se izvršiti dva ili više puta uzastopno.

Članak 91.

Kada distributer toplinske energije sam ili po prijavi kupca utvrdi da mjerilo
toplinske energije nepravilno radi ili da neko vrijeme nije obavljalo svoju
funkciju, ukupno registrirana toplinska energija u tom razdoblju obračunava se
prema formuli:

Q = Qh x h x Fk

u kojoj je:
Q = isporučena količina toplinske energije u razdoblju kada ne radi mjerilo
toplinske energije, u megavatsatima (MWh)
Qh = priključna snaga objekta ako se radi o zajedničkom mjerilu ili priključna
snaga kupca na zasebnom mjerilu, u megavatima (MW)
h = broj sati rada na pragu proizvodnje toplinske energije u razdoblju kada ne
radi mjerilo toplinske energije, a što je omjer između prosječnog utrošenog
energetskog goriva u prethodnoj kalendarskoj godini u razdoblju kada ne radi
mjerilo toplinske energije pretvorenog u toplinsku energiju u megavatsatima (MWh)
i priključne snage svih kupaca u megavatima (MW)), a ukoliko je ugrađeno mjerilo
toplinske energije između proizvođača i distributera toplinske energije, to je
omjer između izmjerene toplinske energije na mjernom mjestu razgraničenja
proizvođača i distributera toplinske energije u megavatsatima (MWh) i priključne
snage svih kupaca u megavatima (MW).
Fk = korektivni faktor za svaki mjesec obračuna iznosi 0,85

Članak 92.

(1) Tarifni kupac može osporiti mjesečne novčane obveze i dodatne mjesečne
novčane obveze u roku od 15 dana od dana njihova izdavanja.
(2) Tarifni kupac može djelomično ili u cijelosti pisanim putem osporiti račun
za obračunsko razdoblje za potrošenu toplinsku energiju najkasnije u roku od 15
dana od dana izdavanja računa, a neosporeni dio dužan je platiti u roku
utvrđenom u članku 88. ovih Općih uvjeta.
(3) Opskrbljivač toplinskom energijom dužan je odgovoriti tarifnom kupcu na
prigovor u roku od osam dana od dana primitka prigovora.
(4) Ako je prigovor iz stavka 3. ovog članka opravdan, kupcu se izdaje novi
račun, odnosno određuje nova mjesečna novčana obveza.
(5) Ako kupac ne zaprimi račun u ugovorenom roku dužan je o tome obavijestiti
opskrbljivača toplinskom energijom koji mu je dužan izdati presliku računa, bez
posebne naknade.

Članak 93.

(1) Tarifnom kupcu koji ne plati novčanu obvezu obračunskog razdoblja u roku
dospijeća, opskrbljivač toplinskom energijom će obračunati zakonsku zateznu
kamatu i iskazati je u narednom računu.
(2) Tarifnom kupcu koji ne plati dospjelu novčanu obvezu u roku dospijeća,
opskrbljivač toplinskom energijom može ispostaviti opomenu u pisanom obliku, uz
obračun prouzročenih troškova.
(3) Distributer toplinske energije ima pravo po nalogu opskrbljivača toplinskom
energijom obustaviti isporuku toplinske energije na obračunskom mjernom mjestu
zbog neplaćenih dospjelih novčanih obveza, ako tarifni kupac na zasebnom mjerilu
toplinske energije ni nakon isteka roka iz opomene nije platio dospjelu novčanu
obvezu.
(4) Distributer toplinske energije ima pravo po nalogu opskrbljivača toplinskom
energijom obustaviti isporuku toplinske energije na zasebnom mjerilu toplinske
energije na bilo kojem obračunskom mjernom mjestu tarifnog kupca do plaćanja
duga i drugih troškova izazvanih postupanjem kupca ako nije u roku od osam dana
platio dug zbog kojega mu je obustavljena isporuka toplinske energije prema
stavku 3. ovog članka.
(5) Za vrijeme obustave isporuke toplinske energije kupcima iz stavaka 3. i 4
ovog članka, kupac je dužan plaćati sve troškove osim troškova energije.

Članak 94.

(1) Ukoliko tarifni kupac na zasebnom mjerilu toplinske energije ne plati dvije
uzastopne dospjele novčane obveze ili bilo koje tri dospjele novčane obveze
opskrbljivač toplinskom energijom može za daljnju opskrbu toplinskom energijom
zahtijevati jedan od instrumenata osiguranja plaćanja.
(2) U slučaju da kupac ne prihvati daljnju opskrbu prema uvjetima iz stavka 1.
ovoga članka, obustavit će mu se daljnja isporuka toplinske energije.

Članak 95.

Kad je razdoblje očitanja mjerila toplinske energije utvrđeno ugovorom o
korištenju distribucijske mreže s povlaštenim kupcem, a utvrdi se da je
registriranje toplinske energije bilo nepravilno, procjena neregistrirane
toplinske energije i snage izvršit će se na način i prema uvjetima utvrđenim
ugovorom o korištenju distribucijske mreže s povlaštenim kupcem.

IX. NEOVLAŠTENO KORIŠTENJE TOPLINSKE ENERGIJE

Članak 96.

(1) Pod neovlaštenim korištenjem toplinske energije razumijevaju se slučajevi
kada:
– kupac troši toplinsku energiju mimo postojeće mjerne opreme ili kada je mjerna
oprema onesposobljena za ispravan rad,
– se fizička ili pravna osoba samovoljno priključi na distribucijsku mrežu,
– kupac daje netočne podatke za određivanje kategorije potrošnje,
– kupac troši toplinsku energiju preko mjerila ili ostale mjerne opreme s kojih
je skinuta ili oštećena plomba.
(2) U slučaju onemogućavanja postupka kontrole i/ili utvrđivanja neovlaštenog
korištenja toplinske energije, distributer toplinske energije može primijeniti
mjeru obustave isporuke toplinske energije bez prethodne obavijesti kupcu, a uz
obavijest opskrbljivaču ukoliko isti postoji.
(3) Za neovlašteno korištenje toplinske energije iz stavka 1. ovog članka
distributer toplinske energije ima pravo i dužnost obračunati naknadu za
neovlaštenu potrošnju toplinske energije koja sadrži:
– naknadu za toplinsku energiju,
– ostale troškove prouzročene neovlaštenim korištenjem toplinske energije.

Članak 97.

(1) Naknadu i sve troškove iz članka 96. stavka 2. ovih Općih uvjeta, kupac ili
druga osoba iz članka 96. stavka 1. ovih Općih uvjeta dužna je platiti
distributeru toplinske energije u roku od osam dana od dana izdavanja računa.
(2) Ako distributer toplinske energije može utvrditi početak jedne ili više
navedenih radnji iz članka 96. stavka 1. ovih Općih uvjeta, za obračun naknade
koristi se utvrđeno vrijeme.
(3) Ako distributer toplinske energije ne može utvrditi početak jedne ili više
navedenih radnji iz članka 96. stavka 1. ovih Općih uvjeta, za obračun naknade
koristi se zakonski rok zastare.

Članak 98.

(1) U slučaju neovlaštenog korištenja toplinske energije iz članka 96. stavka 1.
ovih Općih uvjeta, distributer toplinske energije ima pravo zahtijevati od kupca
izmještanje obračunskog mjernog mjesta ili zamjenu oštećenih mjerila toplinske
energije i ostale mjerne opreme u skladu s ovim Općim uvjetima, sve o trošku
kupca.
(2) Kupac neće biti ponovno uključen na distribucijsku mrežu dok ne plati
naknadu za toplinsku energiju prema članku 96. stavku 3. ovih Općih uvjeta,
troškove prouzročene postupanjem kupca i sve obveze kupca oko izmještanja
obračunskog mjernog mjesta ili ugradnje novih mjerila i ostale mjerne opreme.

Članak 99.

(1) Za mjesec u kojem je utvrđeno neovlašteno korištenje toplinske energije,
broj sati za izračun mjesečne naknade za toplinsku energiju utvrđuje se
množenjem mjesečnog broja sati s omjerom broja dana proteklih u mjesecu
otkrivanja i ukupnog broja dana u tom mjesecu.
(2) Za mjesec u kojem je utvrđeno neovlašteno korištenje snage, neovisno o
utvrđenom broju dana, utvrđuje se puna mjesečna naknada za sve troškove osim
troškova energije.

Članak 100.

Ako se fizička ili pravna osoba koja nije stekla status kupca samovoljno
priključi na distribucijsku mrežu, naknada za pripadajuću kategoriju
neovlaštenog korištenja toplinske energije izračunava se na temelju odgovarajuće
metodologije iz članka 99. ovih Općih uvjeta.

X. UVJETI OGRANIČENJA I OBUSTAVA ISPORUKE

Članak 101.

(1) Distributer toplinske energije može kupcima privremeno obustaviti isporuku
toplinske energije u ogrjevnoj sezoni u trajanju do četiri sata radi sljedećih
planiranih radova:
– pregled, ispitivanje ili kontrolno mjerenje na zahtjev kupca,
– priključenje novih kupaca,
– dogradnja ili rekonstrukcija distribucijske mreže radi priključenja novih
kupaca.
(2) Distributer toplinske energije može kupcima privremeno obustaviti isporuku
toplinske energije izvan ogrjevne sezone radi sljedećih planiranih radova:
– pregled, ispitivanje ili kontrolno mjerenje,
– redovno ili izvanredno održavanje,
– remont,
– priključenje novih kupaca ili proizvođača,
– dogradnja ili rekonstrukcija distribucijske mreže.
(3) Distributer toplinske energije dužan je u slučajevima iz stavaka 1. i 2.
ovog članka o prekidima koji su duži od četiri sata i o planiranom trajanju
prekida opskrbe toplinskom energijom obavijestiti opskrbljivača toplinskom
energijom u roku utvrđenim posebnim ugovorom.
(4) Ako distributer toplinske energije ne obavijesti kupce ili proizvođače o
planiranom prekidu isporuke toplinske energije u roku iz stavka 3. ovog članka,
takav prekid se smatra nenajavljenim prekidom, koji se uračunava u prekide
isporuke prema članku 57. ovih Općih uvjeta za koje je odgovoran distributer
toplinske energije.
(5) U slučaju prekida isporuke zbog neispravnosti i kvarova na distribucijskoj
mreži ili više sile, kada se procjenjuje trajanje prekida duže od četiri sata,
distributer toplinske energije dužan je na prikladan način o tome obavijestiti
kupce, a u slučaju kada bez isporuke toplinske energije ostane veći broj kupaca,
dužan je o procijenjenom trajanju prekida isporuke obavijestiti kupce putem
sredstava javnog priopćavanja.

Članak 102.

(1) Distributer toplinske energije ima pravo obustaviti isporuku toplinske
energije kupcu nakon prethodnog upozorenja u sljedećim slučajevima:
– ako kupac ili proizvođač ne svede korištenje snage u granice odobrene
priključne snage, ili ne podnese zahtjev za izdavanje prethodne termoenergetske
suglasnosti (članak 17. stavak 2.),
– ako nije zaključen ugovor o opskrbi i ugovor o korištenju distribucijske mreže
(članak 43. stavak 6.),
– ako nije zaključen ugovor o korištenju distribucijske mreže (članak 46. stavak
4.),
– ako povlašteni kupac ne zaključi ugovor o opskrbi (članak 51. stavak 3. i
članak 52. stavak. 4.),
– ako kupac ili proizvođač u ostavljenom roku ne dovede svoje termoenergetske
objekte i instalacije u ispravno stanje (članak 66. stavak 3. i članak 70.
stavak 3.),
– ako kupac ili proizvođač ne svede smetnje u propisane granice (članak 68.
stavak 5.),
– ako kupac ili proizvođač omogućuje korištenje toplinske energije drugim
osobama bez odobrenja distributera toplinske energije (članak 71. stavak 4.),
– ako kupac ili proizvođač ne omogući pristup obračunskom mjernom mjestu i
priključku (članak 77. stavak 5. i članak 82. stavak 3.),
– po nalogu opskrbljivača toplinskom energijom ako tarifni kupac ne plati
dospjelu novčanu obvezu (članak 93. stavci 3. i 4.),
(2) O obustavama isporuke toplinske energije iz stavka 1. ovog članka, koje nisu
po nalogu opskrbljivača toplinskom energijom, distributer toplinske energije
dužan je obavijestiti opskrbljivača toplinskom energijom najkasnije 24 sata od
obustave isporuke toplinske energije.

Članak 103.

(1) Distributer toplinske energije ima pravo obustaviti isporuku toplinske
energije bez prethodnog upozorenja u sljedećim slučajevima:
– ako su izravno ugroženi životi ili zdravlje ljudi, u okolišu jedinica
distribucijske mreže koji zahtijevaju isključenje jedinica distribucijske mreže,
– u slučaju pojave požara, poplave, potresa i drugih događaja u okolišu jedinica
distribucijske mreže koji zahtijevaju isključenje jedinica distribucijske mreže,
– izvanrednog pogona distribucijske mreže u kojem prijeti opasnost od raspada
dijelova termoenergetskog sustava,
– u svim slučajevima neovlaštenog korištenja toplinske energije iz članka 96.
stavka 1. ovih Općih uvjeta,
– u slučaju onemogućavanja postupka kontrole i/ili utvrđivanja neovlaštenog
korištenja toplinske energije (članak 96. stavak 2).
(2) O obustavi isporuke toplinske energije iz stavka 1. ovog članka distributer
toplinske energije dužan je obavijestiti opskrbljivača toplinskom energijom
najkasnije 24 sata od obustave isporuke toplinske energije.

Članak 104.

(1) Distributer toplinske energije ne odgovara za moguću štetu kupcu koja bi
nastala zbog obustave isporuke toplinske energije prema člancima 102. i 103.
ovih Općih uvjeta.
(2) Obustave isporuke iz stavka 1. ovog članka ne uračunavaju se u prekide
isporuke prema članku 57. ovih Općih uvjeta.

Članak 105.

(1) Nakon otklanjanja uzroka prekida, a nakon što kupac plati sve troškove
prouzročene obustavom isporuke, distributer toplinske energije dužan je kupcu po
primitku zahtjeva, u roku od 24 sata tijekom svog redovnog radnog vremena
nastaviti s isporukom toplinske energije.
(2) Ukoliko kupac zahtijeva nastavak isporuke toplinske energije izvan redovnog
radnog vremena distributera toplinske energije ili u roku kraćem od navedenoga u
stavku 1. ovog članka (uključujući vikend i/ili blagdan), distributer toplinske
energije ima pravo naplatiti uspostavu ponovne isporuke.

XI. NAKNADA ŠTETE

Članak 106.

(1) Kada je ugovorena viša razina kvalitete isporuke toplinske energije u odnosu
na standardnu, distributer toplinske energije će zbog neispunjavanja obveza
glede kvalitete isporuke toplinske energije, ako je do toga došlo njegovom
krivnjom, naknaditi kupcu nastalu štetu.
(2) Kupac ima pravo na naknadu štete ako mu je distributer toplinske energije
bez opravdanog razloga obustavio isporuku toplinske energije.
(3) Kupac je dužan o šteti iz stavaka 1. i 2. ovog članka koja je nastala na
njegovim termoenergetskim objektima i instalacijama bez odlaganja obavijestiti
distributera toplinske energije i podnijeti pisani zahtjev za naknadu štete u
kojem je dužan opisati nastalu štetu.
(4) U slučaju oštećenja termoenergetskih objekata i instalacija kupca
uzrokovanih namjerom ili grubom nepažnjom distributera toplinske energije,
distributer toplinske energije dužan je naknaditi štetu kupcu.
(5) Kupac ima pravo na naknadu štete od distributera toplinske energije i u
slučaju kada pretrpi štetu na svojim termoenergetskim objektima i instalacijama
uzrokovanu nedopuštenim utjecajima proizvođača i/ili drugog kupca i/ili treće
osobe, a distributer toplinske energije ima pravo na naknadu štete od
proizvođača i/ili drugog kupca i/ili treće osobe koja je uzrokovala štetu.

XII. NADZOR

Članak 107.

(1) Upravni nadzor nad provedbom ovih Općih uvjeta obavlja Ministarstvo.
(2) Inspekcijski nadzor nad provedbom ovih Općih uvjeta obavlja Državni
inspektorat i drugi nadležni inspektori prema posebnim propisima.

XIII. POSEBNE ODREDBE

Članak 108.

Za sva prava i obveze distributera toplinske energije propisana ovim Općim
uvjetima u tehnološkom procesu u kojem nema distribucijske mreže nadležan je
proizvođač.

XIV. PRIJELAZNE I ZAVRŠNE ODREDBE

Članak 109.

(1) Distributer toplinske energije dužan je prema članku 59. ovih Općih uvjeta,
uspostaviti:
– sustav za prikupljanje, obradu i pohranu podataka o smetnjama i prekidima
isporuke toplinske energije do 1. siječnja 2008. godine
– praćenje kvalitete usluga do 1. siječnja 2008. godine
(2) Distributer toplinske energije dužan je od 1. siječnja 2009. godine pisano
izvještavati kupce o razini kvalitete toplinske energije i pouzdanosti isporuke
iz članka 55. ovih Općih uvjeta.
(3) Distributer toplinske energije dužan je do 1. siječnja 2009. godine
predložiti nadležnom ministru razinu pouzdanosti isporuke po područjima
potrošnje, ovisno o gustoći potrošnje i stanju mreže.
(4) Opskrbljivač toplinskom energijom dužan je do 1. siječnja 2008. godine
uspostaviti praćenje kvalitete usluga kupcima iz članka 59. ovih Općih uvjeta.
(5) Ministar je dužan do 1. srpnja 2009. godine, po prethodno pribavljenom
mišljenju Agencije, predložiti Vladi Republike Hrvatske standardne razine
pouzdanosti isporuke toplinske energije iz stavka 3. ovog članka, te naknade za
odstupanje.

Članak 110.

(1) Sva prava, obveze i odgovornosti koje proizlaze iz vlasništva nad
priključcima i mjernom opremom, izgrađenim do stupanja na snagu ovih Općih
uvjeta, zadržava vlasnik.
(2) Vlasnik mjerne opreme, priključka ili dijela priključka iz stavka 1. ovog
članka, dužan je održavati ih o vlastitom trošku i nakon stupanja na snagu ovih
Općih uvjeta.

Članak 111.

(1) Ako niti distributer toplinske energije niti kupac u svojoj dokumentaciji na
dan stupanja na snagu ovih Općih uvjeta nemaju termoenergetsku suglasnost ni
podatak o odobrenoj priključnoj snazi na obračunskom mjernom mjestu kupca,
priključna snaga se utvrđuje kako slijedi:
1. za kupce kategorije potrošnje – kućanstvo
– 50 W/m3
2. za kupce kategorije potrošnje – poduzetništvo
– 50 W/m3
(2) Utvrđena priključna snaga prema kriterijima iz stavka 1. ovog članka ne može
biti veća od tehničkih mogućnosti distribucijske mreže i nazivnih vrijednosti
opterećenja priključka uključujući i mjerila.
(3) Ukoliko kupac nije suglasan s priključnom snagom određenoj primjenom
kriterija iz stavka 1. ovog članka, može od nadležne ustanove zatražiti snimanje
instalirane snage te ovjereni dokument o stvarnoj priključnoj snazi dostaviti
distributeru toplinske energije.

Članak 112.

(1) Opremanje obračunskih mjernih mjesta proizvođača toplinske energije prema
tehničkim zahtjevima dužan je izvršiti proizvođač u roku od dvije godine od dana
stupanja na snagu ovih Općih uvjeta.
(2) Distributer toplinske energije dužan je uspostaviti sustav za prikupljanje,
obradu i pohranu mjernih podataka te omogućiti pristup bazi mjernih podataka iz
članka 84. ovih Općih uvjeta.

Članak 113.

U prijelaznom razdoblju dok se ne ugrade mjerila toplinske energije u toplinske
stanice, u roku iz članka 36. stavka 2. Zakona o proizvodnji, distribuciji i
opskrbi toplinskom energijom, toplinska energija obračunavat će se primjenom
formule iz članka 91. ovih Općih uvjeta.

Članak 114.

(1) Svi ugovori sklopljeni s kupcima do dana stupanja na snagu ovih Općih
uvjeta, a odnose se na korištenje distribucijske mreže i opskrbu toplinskom
energijom, važe do roka na koji su zaključeni.
(2) Distributer toplinske energije i opskrbljivač toplinskom energijom dužan je
tarifnom kupcu s kojim nema zaključen ugovor o opskrbi i korištenju
distribucijske mreže tarifnog kupca ponuditi zaključivanje toga ugovora u roku
od šest mjeseci od dana stupanja na snagu ovih Općih uvjeta.

Članak 115.

(1) Cjenik za nestandardne usluge utvrđene ovim Općim uvjetima donosi
distributer toplinske energije uz prethodno mišljenje Agencije.
(2) Cjenik iz stavka 1. ovog članka distributer toplinske energije dužan je
javno objaviti.

Članak 116.

Distributer toplinske energije, odnosno opskrbljivač toplinskom energijom dužan
je javno objaviti na dostupan način (na svojim internet stranicama i sl.)
obrasce zahtjeva za izdavanje prethodne termoenergetske suglasnosti, zahtjeva za
izdavanja termoenergetske suglasnosti, obrasce prethodne termoenergetske
suglasnosti i termoenergetske suglasnosti, te obrasce svih ugovora iz članka 32.
ovih Općih uvjeta.

Članak 117.

Danom stupanja na snagu ovih Općih uvjeta prestaju važiti svi podzakonski akti
jedinica lokalne samouprave kojima se uređuju odnosi koji su predmet uređenja
ovih Općih uvjeta.

Članak 118.

Ovi Opći uvjeti objavit će se u »Narodnim novinama«, a stupaju na snagu 1.
siječnja 2007. godine.

Klasa: 310-02/06-02/07
Urbroj: 5030114-06-1
Zagreb, 23. studenoga 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Ostalo, NN 129/2006-2854
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)